CELEX: 52017JC0008
Language: fi
Date: 2017-03-08
Title: Yhteinen ehdotus NEUVOSTON PÄÄTÖS Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa esitettävästä unionin kannasta EU:n ja Moldovan tasavallan assosiaatio-ohjelman hyväksymiseen

EUROOPAN KOMISSIO
            Bryssel 8.3.2017
            JOIN(2017) 8 final
            2017/0050(NLE)
            Yhteinen ehdotus
            NEUVOSTON PÄÄTÖS
            Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa esitettävästä unionin kannasta EU:n ja Moldovan tasavallan assosiaatio-ohjelman hyväksymiseen
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               EU:n ja Moldovan tasavallan, jäljempänä ’Moldova’, suhteet perustuvat tällä hetkellä niiden väliseen assosiaatiosopimukseen sekä tarkistetun Euroopan naapuruuspolitiikan
                  1
                muodostamaan kehykseen, jossa on lisätty kumppanimaakohtaista eriyttämistä ja kumppanimaiden omistajuutta keskeisinä kahdenvälisiä suhteita ohjaavina periaatteina. 
            
            
               EU:n ja Moldovan assosiaatiosopimus allekirjoitettiin 27. kesäkuuta 2014, ja sitä alettiin soveltaa väliaikaisesti 1. päivästä syyskuuta 2014. Kun ratifiointiprosessi oli saatettu päätökseen, sopimus tuli voimaan ja sitä alettiin soveltaa täysimääräisesti 1. heinäkuuta 2016.
            
            
               Assosiaatiosopimuksen täytäntöönpanon valmistelemiseksi ja helpottamiseksi osapuolet sopivat 26. kesäkuuta 2014 assosiaatio-ohjelmasta yhteistyöneuvoston kokouksessa. Assosiaatio-ohjelma on muodostanut käytännön puitteet yhteistyön painopisteitä koskevan luettelon laatimiselle vuosiksi 2014–2016, ja painopisteluettelo on laadittu assosiaatiosopimuksen rakenteen pohjalta. Painopisteistä on apua poliittisen assosiaation ja taloudellisen yhdentymisen yleisten tavoitteiden saavuttamisessa. 
            
            
               Ottaen huomioon neuvoston 15. helmikuuta 2016 esittämät päätelmät Moldovasta, Moldovan kiireellisen uudistustarpeen ja assosiaatiosopimuksen täysimääräisen soveltamisen 1. heinäkuuta 2016 alkaen, assosiaatio-ohjelman saattamisesta ajan tasalle on tullut poliittinen prioriteetti, jotta ohjelma vastaisi osapuolten suhteiden nykytilaa. 
            
            
               Tähän ehdotukseen liitetyssä assosiaationeuvoston päätösluonnoksessa saatetaan vuosiksi 2014–2016 laadittu assosiaatio-ohjelma ajan tasalle, mukautetaan sitä ja asetetaan uusia painopisteitä yhteistyölle vuosina 2017–2019. Siinä erotetaan lyhyen aikavälin painopisteet (joiden alalla olisi edistyttävä merkittävästi vuoden 2017 loppuun mennessä) ja keskipitkän aikavälin painopisteet (seuraavien kahden vuoden tähtäimellä). 
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Assosiaatio-ohjelma on yhdenmukainen EU:n tämän alan ensisijaisten tavoitteiden kanssa, joita ovat naapurialueiden vakauttaminen politiikan, talouden ja turvallisuuden näkökulmasta sekä EU:n etujen ja universaalien arvojen edistäminen.
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotettu EU:n ja Moldovan tasavallan assosiaatio-ohjelma kuvastaa EU:n pitkäaikaista suhdetta kyseiseen itäiseen kumppaniinsa. Se on myös täysin linjassa hiljattain hyväksytyn EU:n globaalistrategian kanssa, jossa edellytetään investoimista EU:n itäisen naapuruston valtioiden ja yhteiskuntien selviytymiskykyyn ja suhteiden lähentämistä. Selviytymiskykyä koskevaan yhdennettyyn lähestymistapaan kuuluu ratkaisujen etsiminen kiireellisimpiin valtiollista, taloudellista tai yhteiskunnallista vakautta horjuttaviin tapauksiin tai ilmastoon/energiaan liittyviin epävakaustekijöihin.
               
               
                  Ehdotetussa assosiaatio-ohjelmassa otetaan myös huomioon muun muassa tarve lujittaa demokratiaa ja oikeusvaltioperiaatetta, edistää ihmisoikeuksia, perusvapauksia ja hyvää hallintotapaa, lisätä panostusta kansainväliseen yhteistyöhön terrorismin torjumiseksi, konfliktien ehkäisemiseksi ja alueen vakauttamiseksi. Siinä otetaan myös huomioon vapaakaupan tarjoamat mahdollisuudet toimivassa markkinataloudessa, kun taloutta ohjaavia politiikkoja yhdenmukaistetaan asteittain EU:n kasvua ja työpaikkoja luovien politiikkojen kanssa.
               
            
            
               2.OIKEUDELLISET NÄKÖKOHDAT
            
            
               
                  Tämä ehdotus on Euroopan unionin toiminnasta tehdyn sopimuksen (SEUT) 218 artiklan 9 kohtaan perustuva ehdotus neuvoston päätökseksi Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa esitettävästä unionin kannasta assosiaatio-ohjelman hyväksymiseen vuosiksi 2017–2019. Assosiaatio-ohjelman hyväksymisen oikeusperusta on SEUT-sopimuksen 217 artikla (assosiaatio kolmansien maiden kanssa).
               
               
                  Uusi assosiaatio-ohjelma on tarkoitus hyväksyä EU:n ja Moldovan assosiaationeuvostossa kirjallisella menettelyllä sen jälkeen, kun neuvosto on hyväksynyt SEUT-sopimuksen 218 artiklan 9 kohdan perusteella assosiaationeuvostossa esitettävän EU:n kannan. Hyväksytty assosiaatio-ohjelma muodostaa perustan Euroopan naapuruusvälineestä annettavan tuen ohjelmasuunnittelulle. 
               
            
            
               Euroopan naapuruuspolitiikan tarkistuksesta 14. joulukuuta 2015 annetuissa neuvoston päätelmissä suhtauduttiin myönteisesti aiheesta annetussa yhteisessä tiedonannossa
                  2
                esitettyihin ehdotuksiin suhteiden kehittämiseksi edelleen niiden kumppaneiden kanssa, jotka haluavat syventää suhteita EU:hun yhteisten arvojen pohjalta. Yhteisessä tiedonannossa korostetaan assosiaatio-ohjelmien ja kumppanuuden painopisteiden merkitystä perustana tuen priorisoinnissa.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
         
         
            
               
                  Ei sovelleta
               
            
            
               •Sidosryhmien kuuleminen
            
            
               Yhteistä ehdotusta neuvoston päätökseksi, luonnosta EU:n ja Moldovan assosiaationeuvoston päätökseksi ja assosiaatio-ohjelmaa laadittaessa tehtiin tiiviistä yhteistyötä asianomaisten komission yksiköiden ja jäsenvaltioiden edustajien välillä neuvoston Itä-Euroopan ja Keski-Aasian työryhmässä ja keskusteltiin Moldovan viranomaisten kanssa.
            
            
               
                  Kansalaisyhteiskunnan sidosryhmien kuulemiset järjestettiin Chisinaussa marraskuussa 2016 tarkistetun Euroopan naapuruuspolitiikan suuntaviivojen pohjalta. Tärkeimpiä sidosryhmien esiin nostamia asioita olivat:
               
               
                  - sisällysluettelon sisällyttäminen assosiaatio-ohjelmaan
               
               
                  - tarkkojen indikaattoreiden laatiminen ensisijaisille toimille
               
               
                  - tarve ottaa kansalaisyhteiskunta enemmän mukaan uudistuksiin ja päätöksentekoprosesseihin
               
               
                  - oikeusalan uudistaminen
               
               
                  - korruption torjunta
               
               
                  - julkishallinnon uudistaminen
               
               
                  - media-alan tilanne
               
               
                  - energia-alan uudistukset 
               
               
                  -  pitkälle menevän ja laaja-alaisen vapaakauppa-alueen toteuttaminen. 
               
               
                  Kaikki nämä kysymykset on otettu huomioon liitteenä olevassa tekstissä.
               
            
            
               •Asiantuntijatiedon keruu ja käyttö
            
            
               
                  Aihekohtaista asiantuntemusta oli saatavilla sisäisesti joko EU:n päätoimipaikassa tai EU:n edustustossa.
               
            
            
               •Vaikutustenarviointi
            
            
               
                  Ei sovelleta.
               
            
            
               •Sääntelyn toimivuus ja yksinkertaistaminen
            
            
               
                  Ei sovelleta.
               
            
         
         
            
               •Perusoikeudet
            
            
               
                  Assosiaatio-ohjelmalla ei ole vaikutusta perusoikeuksiin EU:n jäsenvaltioissa.
               
               
                  Vaikutusten perusoikeuksiin Moldovassa odotetaan olevan myönteisiä, sillä Moldovan hallitus sitoutuisi muun muassa
               
               
                  - noudattamaan kansainvälisen ja kansallisen ihmisoikeuslainsäädännön mukaisia sitoumuksia ja velvoitteita
               
               
                  - kunnioittamaan perusvapauksia
               
               
                  - vahvistamaan niiden instituutioiden vakautta, riippumattomuutta ja tehokkuutta, joilla taataan demokratian sekä oikeusvaltioperiaatteen toteutuminen Moldovassa
               
               
                  - integroimaan kansalliset vähemmistöt
               
               
                  - järjestämään demokraattisia vaaleja kaikkien Etyjin demokraattisten instituutioiden ja ihmisoikeuksien toimiston (ODIHR) suositusten mukaisesti
               
               
                  - varmistamaan oikeuslaitoksen riippumattomuus, puolueettomuus, ammattimaisuus ja tehokkuus
               
               
                  - edistämään hyvää hallintotapaa muun muassa julkishallinnon uudistuksen, julkisten varojen hoidon ja tiedonsaannin parantamisen avulla
               
               
                  - hyväksymään uuden audiovisuaalialan säännöstön Etyjin ja Euroopan neuvoston suositusten mukaisesti 
               
               
                  - kunnioittamaan sananvapautta ja tiedotusvälineiden riippumattomuutta.
               
            
            
               Erityisesti ihmisoikeuksien osalta EU:n ja Moldovan tasavallan välisessä säännöllisessä vuoropuhelussa keskustellaan muun muassa sananvapaudesta, tiedotusvälineiden vapaudesta, yhdistymisvapaudesta, kidutuksesta, kaltoinkohtelusta ja pidätettyjen oloista, syrjinnästä ja sukupuoleen perustuvasta väkivallasta, naisten ja lasten oikeuksista, kansallisiin vähemmistöihin kuuluvien henkilöiden suojelusta ja uskonnonvapaudesta.
            
            
               4.TALOUSARVIOVAIKUTUKSET
            
            
               
                  Tällä päätöksellä ei ole ylimääräisiä talousarviovaikutuksia EU:n aiemmista kansainvälisistä sitoumuksista johtuvien vaikutusten lisäksi. Muut mahdolliset talousarviovaikutukset esitetään erillisissä ehdotuksissa, kuten pian esitettävässä ehdotuksessa, joka koskee vuodet 2017–2020 kattavaa Euroopan naapuruusvälineen yhdistettyä tukikehystä.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Assosiaatio-ohjelman täytäntöönpanoa seurataan säännöllisesti, vähintään kerran vuodessa, uudelleentarkastelumekanismien yhteydessä ja assosiaatiosopimuksen mukaiseen kahdenväliseen yhteistyöhön liittyvissä kokouksissa.
               
            
            
               6.VIITTEET
            
            
               (a)Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välinen assosiaatiosopimus; allekirjoitettu Brysselissä 27. kesäkuuta 2014 (EUVL L 260, 30.8.2014)
            
         
         
            
               (b)Euroopan naapuruuspolitiikan tarkistus, yhteinen tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle,  (JOIN/2015/050 final)
            
            
               (c)Neuvoston päätelmät Euroopan naapuruuspolitiikan uudelleentarkastelusta (14. joulukuuta 2015)
            
            
               (d)Neuvoston päätelmät Moldovan tasavallasta (15. helmikuuta 2016)
            
            
               (e)Euroopan parlamentin ja neuvoston asetus (EU) 232/2014, annettu 11 päivänä maaliskuuta 2014, Euroopan naapuruusvälineen perustamisesta (EUVL L 77, 15.3.2014) 
            
            
               (f)Yhteinen julistus Euroopan unionin ja Moldovan tasavallan välisestä liikkuvuuskumppanuudesta (Bryssel, 5. kesäkuuta 2008)
            
            
               (g)Euroopan parlamentin ja neuvoston asetus (EU) N:o 259/2014, annettu 3 päivänä huhtikuuta 2014, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 muuttamisesta 
            
            
               (h)Euroopan unionin ja sen jäsenvaltioiden sekä Moldovan tasavallan välinen yhteistä ilmailualuetta koskeva sopimus; allekirjoitettu Brysselissä 26. kesäkuuta 2012 (EUVL L 292, 20.10.2012)
            
            
               (i)Moldovan tasavallan liittymistä energiayhteisöön koskeva pöytäkirja; hyväksytty Wienissä 17. maaliskuuta 2010
            
            
               (j)Moldovan tasavallan osallistumista Horisontti 2020 -puiteohjelmaan koskeva sopimus; allekirjoitettu Brysselissä 1.7.2014.
            
            
               (k)EU:n ja Moldovan tasavallan assosiaationeuvoston päätös N:o 1/2015, annettu 18 päivänä joulukuuta 2015, Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen V osaston soveltamisesta koko Moldovan tasavallan alueella (EUVL L 336, 23.12.2015)
            
            
               (l)Euroopan komission täytäntöönpanopäätös, annettu 11 päivänä kesäkuuta 2014 (European Commission Implementing Decision of 11.06.2014 adopting a Single Support Framework for European Union support to the Republic of Moldova for the period 2014-2017) (C (2014) 3995, 11.6.2014)
            
            
               2017/0050 (NLE)
            
            
               Yhteinen ehdotus
            
            
               NEUVOSTON PÄÄTÖS
            
            
               Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa esitettävästä unionin kannasta EU:n ja Moldovan tasavallan assosiaatio-ohjelman hyväksymiseen
               
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 9 kohdan kanssa,
            
            
               ottaa huomioon Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen, jäljempänä ’assosiaatiosopimus’, ja erityisesti sen 436 artiklan,
            
            
               ottaa huomioon Euroopan komission sekä unionin ulkoasioiden ja turvallisuuspolitiikan korkean edustajan yhteisen ehdotuksen,
            
            
               sekä katsoo seuraavaa:
            
         
         
            
               (1)Assosiaatiosopimus allekirjoitettiin 27 päivänä kesäkuuta 2014, ja se tuli voimaan 1 päivänä heinäkuuta 2016.
            
            
               (2)Assosiaatiosopimuksen soveltamista tukeakseen osapuolet ovat sopineet neuvottelevansa assosiaatio-ohjelman tavoitteenaan esittää luettelo yhteistyönsä alakohtaisista painopisteistä.
            
            
               (3)Osapuolet ovat sopineet assosiaatio-ohjelmasta, jonka tavoitteena on helpottaa assosiaatiosopimuksen täytäntöönpanoa.  Assosiaatio-ohjelma hyväksytään sopimuksella perustetussa assosiaationeuvostossa.
            
            
               (4)Neuvoston on hyväksyttävä assosiaationeuvostossa esitettävä unionin kanta vuosia 2017–2019 koskevan EU:n ja Moldovan tasavallan assosiaatio-ohjelman hyväksymiseen,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa esitettävä unionin kanta, joka koskee EU:n ja Moldovan tasavallan assosiaatio-ohjelman hyväksymistä vuosiksi 2017–2019, perustuu tähän päätökseen liitettyyn assosiaationeuvoston suositusluonnokseen. 
            
            
               2 artikla
            
            
               Tämä päätös tulee voimaan päivänä, jona se hyväksytään. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Neuvoston päätelmät Euroopan naapuruuspolitiikan uudelleentarkastelusta, 14.12.2015.
               
               
                  
                     (2)
                  JOIN(2015) 50 final, 18.11.2015.
               
            
      
    ---documentbreak--- 
      
         
               EUROOPAN KOMISSIO
            Bryssel 8.3.2017
            JOIN(2017) 8 final
            LIITE
            asiakirjaan
            yhteinen ehdotusNEUVOSTON PÄÄTÖS
            Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa esitettävästä unionin kannasta EU:n ja Moldovan tasavallan assosiaatio-ohjelman hyväksymiseen
            
               
         
         
            
               EU:N JA MOLDOVAN TASAVALLAN ASSOSIAATIONEUVOSTON PÄÄTÖS N:o 01/2017
            
            
            
               EU:n ja Moldovan tasavallan assosiaatio-ohjelman hyväksymisestä
            
            
            
               EU:n JA MOLDOVAN TASAVALLAN ASSOSIAATIONEUVOSTO, joka
            
            
            
               ottaa huomioon Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen,
            
            
            
               sekä katsoo seuraavaa:
            
            
               1)
                     Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välinen assosiaatiosopimus allekirjoitettiin 27 päivänä kesäkuuta 2014, ja se tuli voimaan 1 päivänä heinäkuuta 2016.
            
            
               2)
                     EU:n ja Moldovan tasavallan assosiaatiosopimuksen 436 artiklassa annetaan assosiaationeuvostolle valtuudet tehdä päätöksiä sopimuksen tavoitteiden saavuttamiseksi.
            
            
               3)
                     EU:n ja Moldovan tasavallan assosiaatiosopimuksen 453 artiklan mukaan osapuolet toteuttavat kaikki tarvittavat yleiset tai erityiset toimenpiteet varmistaakseen sopimuksesta johtuvien velvoitteidensa täyttämisen, ja huolehtivat siitä, että sopimuksessa asetetut tavoitteet saavutetaan.
            
            
               4)
                     Euroopan naapuruuspolitiikan tarkistuksen johdosta ehdotettiin uuden vaiheen käynnistämistä kumppaneiden kanssa tehtävässä yhteistyössä, jotta kumpikin osapuoli voisi kokea kumppanuuden enemmän omakseen.
            
            
               5)
                     EU ja Moldovan tasavalta ovat sopineet lujittavansa kumppanuuttaan sopimalla painopisteet vuosiksi 2017–2019, jotta Moldovan tasavallan selviytymiskykyä ja vakautta voidaan tukea ja lujittaa ja samalla pyrkiä läheisempään poliittiseen assosiaatioon ja syvempään taloudelliseen yhdentymiseen.
            
            
               6)
                     EU:n ja Moldovan tasavallan assosiaatiosopimuksen osapuolet ovat sopineet EU:n ja Moldovan tasavallan assosiaatio-ohjelman tekstistä; assosiaatio-ohjelmalla tuetaan EU:n ja Moldovan tasavallan  assosiaatiosopimuksen täytäntöönpanoa keskittyen yhdessä määriteltyjä yhteisiä etuja koskevaan yhteistyöhön,
            
            
            
               ON PÄÄTTÄNYT SEURAAVAA:
            
            
            
               1 artikla
            
         
         
            
            
               Assosiaationeuvosto hyväksyy liitteessä olevan EU:n ja Moldovan tasavallan assosiaatio-ohjelman.
            
            
            
               2 artikla
            
            
            
               EU:n ja Moldovan tasavallan assosiaatio-ohjelma korvaa 26 päivänä kesäkuuta 2014 hyväksytyn EU:n ja Moldovan tasavallan assosiaatio-ohjelman.
            
            
            
               3 artikla
            
            
            
               Tämä päätös tulee voimaan päivänä, jona se hyväksytään.
            
            
            
               Tehty Brysselissä, [... päivänä ...kuuta 2017].
            
            
            
               Assosiaationeuvoston puolesta
            
            
            
               Puheenjohtaja
            
            
            
               ***
            
            
            
         
         
            
            
            
            
            
            
            
            
            
            
            
            
            
            
            
            
            
            
            
            
         
         
            
            
            
            
            
            
            
            
            
            
            
               LIITE
            
            
            
            
            
            
               
                                               
                  
            
            
            
            
            
               EUROOPAN UNIONIN
            
         
         
            
            
               JA 
            
            
            
               MOLDOVAN TASAVALLAN 
            
            
            
            
               ASSOSIAATIO-OHJELMA
            
            
            
            
            
            
            
            
            
               Sisällysluettelo
            
            
               Euroopan unionin ja Moldovan tasavallan
                     
            
            
               assosiaatio-ohjelma
                     
            
            
               1.
                     Periaatteet, välineet ja resurssit assosiaatio-ohjelman täytäntöönpanemiseksi
                     
            
            
               2.
                     Assosiaatio-ohjelman painopisteet
                     
            
            
               2.1 Keskeiset painopisteet
                     
            
         
         
            
               2.2 Poliittinen vuoropuhelu, hyvä hallintotapa ja instituutioiden lujittaminen
                     
            
            
               i)
                     Niiden instituutioiden vakauden, riippumattomuuden ja tehokkuuden vahvistaminen, joilla taataan demokratian sekä oikeusvaltioperiaatteen toteutuminen Moldovassa, muun muassa julkishallinnon kokonaisvaltaisen uudistuksen ja julkisen varainhoidon uudistuksen avulla
                     
            
            
               ii)
                     
            
            
               iii)
                     
            
            
               Ihmisoikeudet ja perusvapaudet
                     
            
            
               Sananvapaus
                     
            
            
               Yhteistyö kansalaisyhteiskunnan kanssa
                     
            
            
               Kaltoinkohtelu ja kidutus
                     
            
            
               Lasten oikeudet
                     
            
            
               Perheväkivalta
                     
            
            
               Yhdenvertainen kohtelu
                     
            
            
               Ammattiyhdistysoikeudet ja työelämän perusnormit
                     
            
            
               2.3 
                     Ulko- ja turvallisuuspolitiikka
                     
            
            
               Terrorismi, joukkotuhoaseiden leviämisen estäminen ja laiton asevienti
                     
            
            
               Transnistrian konflikti
                     
            
            
               Kansainvälinen rikostuomioistuin
                     
            
            
               2.4
                     Yhteistyö oikeuden, vapauden ja turvallisuuden alalla
                     
            
            
               Henkilötietojen suoja
                     
            
            
               Järjestäytyneen rikollisuuden torjunta
                     
            
            
               Poliisivoimien uudistaminen
                     
            
         
         
            
               Poliisiyhteistyö ja tietokannat
                     
            
            
               Laittomien huumausaineiden torjunta
                     
            
            
               Ihmiskaupan torjunta
                     
            
            
               Lasten seksuaalisen hyväksikäytön ja riiston torjunta
                     
            
            
               Kyberrikollisuuden torjunta
                     
            
            
               Korruption, petosten ja eturistiriitojen ehkäisy ja torjunta
                     
            
            
               Rahanpesun, terrorismin rahoittamisen ja talousrikosten torjunta
                     
            
            
               Yhteistyö muuttoliike- ja turvapaikka-asioiden sekä rajaturvallisuuden alalla
                     
            
            
               Oikeudellinen yhteistyö
                     
            
            
               2.5
                     Kauppa ja kaupan liitännäistoimenpiteet (pitkälle menevä ja laaja-alainen vapaakauppa-alue)
                     
            
            
               Tavarakauppa
                     
            
            
               Tekniset määräykset, standardointi ja näitä koskeva infrastruktuuri
                     
            
            
               Terveys- ja kasvinsuojelutoimet
                     
            
            
               Tullimenettelyjen ja kaupan helpottaminen
                     
            
            
               Alkuperäsäännöt
                     
            
            
               Sijoittautuminen, palvelukauppa ja sähköinen kauppa
                     
            
            
               Juoksevat maksut ja pääomanliikkeet
                     
            
            
               Julkiset hankinnat
                     
            
            
               Teollis- ja tekijänoikeudet
                     
            
            
               Kilpailu
                     
            
         
         
            
               Avoimuus
                     
            
            
               Kauppa ja kestävä kehitys
                     
            
            
               2.6
                     Talouskehitys ja markkinamahdollisuudet
                     
            
            
               Yhtiöoikeus, kirjanpito ja tilintarkastus, yritysten hallinto- ja ohjausjärjestelmä
                     
            
            
               Työllisyys, sosiaalipolitiikka ja yhtäläiset mahdollisuudet
                     
            
            
               Kuluttajansuoja
                     
            
            
               Tilastointi
                     
            
            
               Verotus
                     
            
            
               Rahoituspalvelut
                     
            
            
               Teollisuus- ja yrityspolitiikka
                     
            
            
               Kaivostoiminta ja raaka-aineet
                     
            
            
               Matkailu
                     
            
            
               Maatalous ja maaseudun kehittäminen
                     
            
            
               Tietoyhteiskunta, digitaalitalous ja -yhteiskunta
                     
            
            
               Kansanterveys
                     
            
            
               Kaupunkisuunnittelu ja rakentaminen
                     
            
            
               Aluekehitys
                     
            
            
               Kalastus- ja meripolitiikka
                     
            
            
               2.7
                     Yhteydet, energiatehokkuus, ilmastotoimet, ympäristö ja pelastuspalvelu
                     
            
            
               Energia
                     
            
         
         
            
               Liikenne
                     
            
            
               Ympäristö
                     
            
            
               Ilmastotoimet
                     
            
            
               Pelastuspalvelu
                     
            
            
               2.8 
                     Liikkuvuus ja ihmisten väliset yhteydet
                     
            
            
               Yleissivistävä ja ammatillinen koulutus sekä nuoriso
                     
            
            
               Tutkimus ja innovointi
                     
            
            
               Kulttuuri, audiovisuaalipolitiikka ja viestimet
                     
            
            
               Osallistuminen EU:n virastojen toimintaan ja ohjelmiin
                     
            
            
               2.9 
                     Tiedotus ja näkyvyys
                     
            
            
            
               
            
               Euroopan unionin ja Moldovan tasavallan
            
            
               assosiaatio-ohjelma
            
            
               Osapuolet Euroopan unioni ja Moldovan tasavalta, jäljempänä ’Moldova’, allekirjoittivat 27 päivänä kesäkuuta 2014 kunnianhimoisen ja innovatiivisen assosiaatiosopimuksen, johon kuuluu pitkälle menevä ja laaja-alainen vapaakauppa-alue. Sopimukseen sisältyy sitovia, sääntöihin perustuvia määräyksiä, ja siinä määrätään tehostetusta yhteistyöstä. Se menee pitemmälle kuin perinteiset sopimukset ja kattaa kaikki intressialat.  Sopimusta sovellettiin väliaikaisesti 1 päivästä syyskuuta 2014 siihen saakka, kun ratifiointiprosessi saatiin päätökseen ja assosiaatiosopimuksen täysimääräinen soveltaminen saatettiin aloittaa 1 päivänä heinäkuuta 2016.
            
            
               Assosiaatiosopimuksen täytäntöönpanon valmistelemiseksi ja helpottamiseksi osapuolet sopivat Brysselissä 26 päivänä kesäkuuta 2014 assosiaatio-ohjelmasta, johon kirjattiin yhteistyön painopisteet vuosiksi 2014–2016. 
            
            
               Euroopan unionin neuvoston hyväksyttyä 15 päivänä helmikuuta 2016 päätelmät Moldovasta tässä asiakirjassa saatetaan vuosiksi 2014–2016 laadittu assosiaatio-ohjelma ajan tasalle, muutetaan sen painotusta ja asetetaan uusia painopisteitä yhteistyölle vuosina 2017–2019. Siinä erotetaan lyhyen aikavälin painopisteet (joiden alalla olisi edistyttävä merkittävästi vuoden 2017 loppuun mennessä) ja keskipitkän aikavälin painopisteet (seuraavien kahden vuoden tähtäimellä). 
            
            
               Se, että assosiaatio-ohjelmassa keskitytään tiettyihin painopisteisiin, ei vaikuta sellaisen vuoropuhelun laajuuteen tai tarkoitukseen, jota käydään muiden sovellettavien sopimusten tai kumppanuuksien taikka itäiseen kumppanuuteen sisältyvän monenvälisen toiminnan yhteydessä. 
            
            
               Moldovan kansalaiset, joilla on biometrinen passi, ovat voineet matkustaa Schengen-maihin ilman viisumia huhtikuusta 2014. Viisumivapautta koskevan toimintasuunnitelman välitavoitteiden täyttymisen on jatkuttava, jotta voidaan varmistaa viisumivapausjärjestelyn kestävyys ja edistää EU:n ja Moldovan välistä liikkuvuutta ja ihmisten välisiä yhteyksiä, jotka ovat keskeisiä tekijöitä assosiaatiosopimuksen mukaisessa Moldovan poliittisessa assosiaatiossa ja taloudellisessa yhdentymisessä Euroopan unioniin kanssa.  
            
            
               1.
                     Periaatteet, välineet ja resurssit assosiaatio-ohjelman täytäntöönpanemiseksi
            
         
         
            
            
               Assosiaatio-ohjelman täytäntöönpano perustuu seuraaviin yhteisiin periaatteisiin:
            
            
               Assosiaatio-ohjelmaan kuuluvat toimet olisi toteutettava poliittista assosiaatiota ja taloudellista yhdentymistä koskevien yleisten tavoitteiden hengessä.
            
            
               Assosiaatio-ohjelman painopisteet heijastavat EU:n ja Moldovan vastuuta panna assosiaatiosopimuksensa kokonaisuudessaan täytäntöön nyt sen tultua kaikilta osin voimaan. 
            
            
               Kummankin osapuolen on osallistuttava assosiaatio-ohjelman täytäntöönpanoon noudattaen täysimääräisesti omistajuuden, avoimuuden, vastuuvelvollisuuden ja osallistavuuden periaatteita. 
            
            
               Assosiaatio-ohjelmalla pyritään saavuttamaan konkreettisia, määriteltyjä ja kestäviä tuloksia toteuttamalla asteittain käytännön toimenpiteitä ja ottamalla kansalaisyhteiskunta ja muut sidosryhmät mukaan. Kumpikin osapuoli varmistaa erityisesti, että kaikki assosiaatio-ohjelman puitteissa laadittavat lainsäädäntö ja strategiset asiakirjat valmistellaan osallistavassa ja näyttöön perustuvassa prosessissa. 
            
            
               Osapuolet tunnustavat, että on tärkeää tukea sovittuja painopisteitä asianmukaisin ja riittävin poliittisin ja teknisin keinoin sekä myöntämällä rahoitusta.
            
            
               Assosiaatio-ohjelman täytäntöönpanosta raportoidaan vuosittain, ja sitä myös seurataan ja arvioidaan vuosittain. Saavutettua edistystä tarkastellaan muun muassa assosiaatiosopimuksella perustettujen kahdenvälisten rakenteiden kokouksissa. Myös kansalaisyhteiskuntaa kannustetaan keskittämään seurantatoimensa assosiaatio-ohjelmaan.
            
            
               EU tukee Moldovaa assosiaatio-ohjelmassa määriteltyjen tavoitteiden ja painopisteiden toteuttamisessa. Tässä se tarjoaa kaikkea käytettävissä olevaa EU:n tukea, tarjoaa asiantuntemusta ja neuvontaa, helpottaa parhaiden käytänteiden, osaamisen ja tietojen jakamista ja tukee valmiuksien kehittämistä ja instituutioiden vahvistamista. EU myös kannustaa Moldovan muita kumppaneita tukemaan Moldovaa ja pyrkii koordinoimaan muiden kumppaneiden tukea. Se käyttää asiaankuuluvia rahoitusvälineitään helpottaakseen assosiaatio-ohjelman täytäntöönpanoa. Assosiaatio-ohjelma ei kuitenkaan ole rahoitussuunnitelma-asiakirja eikä se korvaa osapuolten rahoitussuunnittelua.
            
            
               EU tukee Moldovaa tälle suunnatun avun yleiset painopisteet huomioiden Euroopan naapuruusvälineen (ENI) yhdistetyssä tukikehyksessä ja ENI:n mukaisissa useita maita koskevissa, Moldovaan sopeutetuissa ohjelmissa esitetyllä tavalla. Tuen antamisessa noudatetaan täysimääräisesti EU:n ulkoisen avun täytäntöönpanosääntöjä ja -menettelyjä.
            
            
               Tätä assosiaatio-ohjelmaa sovelletaan sen hyväksymisestä alkaen. Assosiaatio-ohjelmaa voidaan muuttaa tai päivittää milloin tahansa EU:n ja Moldovan assosiaationeuvoston sopimuksesta.
            
            
               2.
                     Assosiaatio-ohjelman painopisteet
            
            
            
               2.1 Keskeiset painopisteet
            
            
            
               Assosiaatio-ohjelman painopisteistä olisi Riian huippukokouksessa sovittujen neljän periaatteen mukaisesti ryhdyttävä kiireellisimmin seuraaviin uudistuksiin: 
            
            
            
               Instituutioiden ja hyvän hallintotavan lujittaminen:
            
            
            
               1. Oikeuslaitoksen ja lainvalvontaviranomaisten riippumattomuus 
            
         
         
            
               Pannaan täytäntöön nykyinen oikeuslaitosta ja lainvalvontaviranomaisia koskeva lainsäädäntö, jotta voidaan varmistaa oikeus- ja syyttäjälaitoksen sekä lainvalvontaviranomaisten riippumattomuus, puolueettomuus, ammattimaisuus ja tehokkuus siten, että ne ovat vapaat poliittisesta tai muusta epäasianmukaisesta ohjauksesta, ja jotta voidaan varmistaa nollatoleranssi korruptioon ja ehkäistä kaikenlaista korruptioon johtavaa toimintaa. Toteutetaan tuomareiden ja syyttäjien rekrytointi avoimella ja ansioihin perustuvalla tavalla siten, että oikeuslaitokseen johtaa vain yksi väylä ja sen riippumattomuus palautetaan.
            
            
               2. Korruption, petosten ja eturistiriitojen ehkäisy ja torjunta
            
            
               Hyväksytään kansalaisjärjestöjä kuullen ammatillista luotettavuutta koskeva laki, joka kattaa julkishallinnon. Hyväksytään lakeja oikeasuhtaisista ja varoittavista seuraamuksista korruptiotapauksissa ja syytesuojan rajoittamisesta rikosoikeudellisissa ja hallinnollisissa menettelyissä. Hyväksytään ja pannaan täytäntöön uusi korruption vastainen strategia tavoitteena ehkäistä ja vähentää korruptiota EU:n arvojen ja normien mukaisesti. Pannaan kaikilta osin täytäntöön laki, joka edellyttää kaikkien laissa tarkoitettujen julkisten virkojen haltijoiden ilmoittavan omaisuudestaan ja mahdollisista eturistiriidoistaan, ja huolehditaan täytäntöönpanomenettelyn tehokkaasta toteuttamisesta.  Perustetaan toimiva oikeudellinen kehys ilmiantajien suojelemiseksi.
            
            
               3. Varojen takaisinperintä ja pankkipetosten tutkiminen
            
            
               Perustetaan tehokas kansallinen varojen takaisinperinnästä vastaava yksikkö. Jaetaan toisen vaiheen Kroll-kertomuksen tiedot EU:n kanssa. Tutkitaan kaikki Moldovan pankkijärjestelmään vuosina 2012–2014 kohdistuneet petokset perusteellisesti ja puolueettomasti muun muassa vilpillisesti siirrettyjen varojen saamiseksi takaisin ja rikollisten saattamiseksi oikeudelliseen vastuuseen.  
            
            
               4. Julkishallinnon, mukaan lukien julkinen varainhoito, uudistaminen
            
            
               Pannaan täytäntöön julkishallinnon uudistamistrategia ja siihen liittyvät strategiat, jotka on laadittu vuonna 2016 OECD:tä/SIGMAa ja avunantajayhteisöä kuullen.   Organisoidaan uudelleen valtiolliset laitokset, hallintoviranomaiset ja valtion omistamat yritykset niiden vastuuvelvollisuuden, tuloksellisuuden ja tehokkuuden parantamiseksi. Tarkistetaan politiikan kehittämisen ja koordinoinnin järjestelmää päätöksentekoprosessin osallistavuuden, johdonmukaisuuden, tehokkuuden, ennakoitavuuden ja avoimuuden lisäämiseksi. Parannetaan julkisten palvelujen laatua ja saatavuutta. Varmistetaan ammattimainen virkamieskunta ja nykyaikainen henkilöresurssien hallintojärjestelmä. Käynnistetään alueellinen uudistus, jonka avulla on mahdollista maksimoida paikallisella tasolla kansalaisten saatavilla olevat resurssit. 
            
            
               Saatetaan ajan tasalle Moldovan julkisen varainhoidon strategia vuosiksi 2013–2020. Käynnistetään talousarvion parlamentaarista valvontaa koskeva uudistus.  Parannetaan julkisen finanssipolitiikan ja hallinnon avoimuutta, valvontaa ja vastuuvelvollisuutta. Tehostetaan hallintoa talousarvion varovaisuusperiaatteen ja budjettikurin, aiempaa tiukemman vastuuvelvollisuuden ja tuloskeskeisemmän johtamisen avulla.
            
            
               5. Perusvapaudet
            
            
               Suojellaan tiedotusvälineiden vapautta muun muassa hyväksymällä uusi audiovisuaalialan lainsäädäntö Euroopan neuvoston, EU:n ja Etyjin suositusten mukaisesti, jotta voidaan nopeasti puuttua tiedotusvälineiden omistajuuden keskittymiseen ja mainosmarkkinoiden monopolisointiin sekä uudistaa kansallista yleisradioyhtiötä.   Määritellään paremmin audiovisuaalialan neuvoston toimivalta ja tehtävät sen riippumattomuuden parantamiseksi.
            
            
               Hyväksytään ja pannaan täytäntöön uusi ihmisoikeuksia koskeva kansallinen toimintasuunnitelma keskittyen kaikkein heikoimmassa asemassa oleviin ryhmiin ja koordinoidaan suunnittelu- ja talousarvioprosesseja sen tehokkaan täytäntöönpanon edellyttämien resurssien turvaamiseksi. Varmistetaan Euroopan ihmisoikeustuomioistuimen tuomioiden tosiasiallinen täytäntöönpano, ja perustetaan tehokas mekanismi niiden täytäntöönpanon tehokasta parlamentaarista valvontaa varten.
            
            
               Kiinnitetään erityistä huomiota siihen, että sukupuolikysymyksiä käsitellään monialaisena prioriteettina.
            
            
               6. Transnistrian konfliktin ratkaiseminen
            
            
               Kehitetään Transnistrian konfliktin ratkaisemiseksi visiota, joka tarjoaa houkuttelevan ja molempien osapuolten hyväksyttävissä olevan yhteisen tulevaisuuden jälleenyhdistyneessä maassa.  Jatketaan kaikkien tärkeiden vastapuolten kanssa rakentavaa vuoropuhelua tilanteesta Moldovan ja Ukrainan välisen rajan keskiosassa (Transnistria).  
            
            
            
               Talouskehitys ja markkinamahdollisuudet 
            
            
               7. Liiketoiminta- ja investointiolosuhteiden parantaminen
            
            
               Pannaan kaikilta osin täytäntöön Kansainvälisen valuuttarahaston (IMF) kanssa sovittu uudistusohjelma, ja noudatetaan IMF:n uudistusohjelman mukaista talous-, vero- ja finanssipolitiikkaa.  Parannetaan sääntelykehystä ja pk-yritysten toimintaympäristöä sekä sovelletaan kilpailusääntöjä monopolistisen käyttäytymisen vähentämiseksi. Pannaan täytäntöön pk-yrityksiä koskeva strategia vuosiksi 2012–2020 ja siihen liittyvä toimintasuunnitelma uuden pk-yrityksiä koskevan lainsäädännön, Moldovan tarkistetun kilpailukykysuunnitelman sekä vienninedistämistä ja investointien houkuttelemista koskevan uuden strategian mukaisesti.  Vahvistetaan liike-elämän ja pk-yritysten yhdistysten (myös alakohtaisten yhdistysten) asemaa julkisen ja yksityisen sektorin vuoropuhelun parantamiseksi. Yksinkertaistetaan tarkastusten ja erilaisten tarkastuselinten järjestelmää, jotta voidaan parantaa tehokkuutta ja vähentää korruption mahdollisuutta samalla kun tehostetaan lainsäädännön ja normien täytäntöönpanoa. 
            
            
               8. Maatalous ja maaseudun kehittäminen
            
            
               Hyväksytään yleinen laki periaatteista maatalouden ja maaseudun kehittämisen tukemiseksi. Tällä parannetaan alan politiikan täytäntöönpanoa. Parannetaan maataloustuotannon kilpailukykyä erityisesti tietyillä korkean vientiarvon aloilla. Parannetaan maaseudun työllisyyttä ja elinoloja. Parannetaan maa- ja vesivarojen käytön kestävyyttä. Parannetaan palveluja ja infrastruktuuria, ja monipuolistetaan maaseudun taloudellista toimintaa. 
            
         
         
            
               9. Kauppaan liittyvät uudistukset: tekniset määräykset, standardointi ja näitä koskeva infrastruktuuri sekä tullimenettelyjen ja kaupan helpottaminen
            
            
               Edistetään kaupankäynnin helpottamista ottamalla kaupan helpottamista koskevat OECD:n indikaattorit vertailukohdaksi.  Kehitetään tai tehostetaan yhteistyötä teknisten standardien alalla, ja liitytään tarvittaessa jäseneksi alan kansainvälisiin ja EU:n järjestöihin, kuten EURAMET, EA, CEN, CENELEC, ETSI, WELMEC. Hankitaan terveys- ja kasvinsuojelutoimien alalla akkreditointi kaikille laboratorioille, jotka osallistuvat kansainvälisten standardien viralliseen valvontaan, jotta viennin edellyttämät terveys- ja kasvinsuojeluvaatimukset täyttyvät ja elintarvikkeiden turvallisuus paranee Moldovan kotimarkkinoilla.  
            
            
               Yhdenmukaistetaan Moldovan lainsäädäntö Euroopan unionin tullikoodeksin kanssa, ja tehostetaan tulliviranomaisten toimintaa. Laaditaan etenemissuunnitelma, joka koskee Moldovan liittymistä yhteistä passitusmenettelyä koskevaan yleissopimukseen. 
            
            
            
               Yhteydet, energiatehokkuus, ympäristö ja ilmastotoimet
            
            
               10. Energiaturvallisuus ja -tehokkuus
            
            
               Vahvistetaan ANREn riippumattomuutta muun muassa epäpolitisoimalla johtajien nimitys- ja erottamismenettely sekä antamalla sille oikeus itsenäiseen talousarvion laadintaan. Hyväksytään uusi energialaki. Pannaan täytäntöön kaikki energiayhteisön sihteeristön ANREn tarkastelun yhteydessä esittämät suositukset.  Pannaan täytäntöön uudet sähköä ja maakaasua koskevat lait toteuttamalla lakien edellyttämät toimet ja antamalla tarvittavaa sekundäärilainsäädäntöä. Jatketaan toimia Moldovan energiamarkkinoiden yhdentämiseksi EU:n energiamarkkinoiden kanssa.. Saatetaan ajan tasalle rakennusten energiatehokkuutta koskeva laki, ja perustetaan asianmukaiset tukimekanismit energiatehokkuutta parantaville toimille sekä julkisissa rakennuksissa että kotitalouksissa. Kehitetään uusiutuvista energialähteistä tuotetun energian käytön edistämistä koskevan lain pohjalta tukijärjestelmiä, hallinnollisia sääntöjä ja muita toimenpiteitä, joita tarvitaan uusiutuvan energian käytön lisäämiseksi.
            
            
               11. Liikenne
            
            
               Pannaan täytäntöön rautatieliikennealan uudistamis- ja rakenneuudistusohjelma. Tehostetaan toimia EU:n ilmailulainsäädännön täytäntöönpanemiseksi, jotta on mahdollista saada täysi hyöty EU:n ja Moldovan välisestä yhteistä ilmailualuetta koskevasta sopimuksesta. Luodaan ilmailualalla vapaata ja tervettä kilpailua etenkin sisällyttämällä Chisinaun lentoasemaa koskevaan toimilupaan lausekkeita syrjimättömästä pääsystä lentokentälle, ja palautetaan toimiva kilpailu maahuolintapalveluihin.  Kehitetään taloudellisesti tärkeää infrastruktuuria muun muassa jatkamalla hankkeiden toteuttamista laajennetun TEN-T-verkon kehittämiseksi. 
            
            
            
               12. Ympäristö ja ilmastotoimet
            
            
               Varmistetaan hallinnollisten uudistusten jatkuminen ja asianmukaisten hallinnollisten valmiuksien kehittyminen, jotta voidaan panna täytäntöön assosiaatiosopimuksen ympäristöä ja ilmastotoimia koskevat luvut. Edetään lähentymisessä EU:n ympäristöalan säännöstöön hyväksymällä alan keskeisen oikeudelliset puitteet eli lait strategisesta ympäristöarvioinnista, ilmansuojelusta, jätehuollosta, kemiallisten aineiden käsittelystä ja teollisuuden päästöistä (pilaantumisen ehkäisemisen ja vähentämisen yhtenäistäminen).  Ratifioidaan uusi maailmanlaajuinen ilmastosopimus (Pariisin sopimus).
            
            
            
               Liikkuvuus ja ihmisten väliset yhteydet
            
            
               13. Yleissivistävä ja ammatillinen koulutus sekä nuoriso
            
            
               Pannaan täytäntöön uusi koulutuslainsäädäntö. Parannetaan opetusministeriön ja sen alaisten elinten hallinnollisia valmiuksia. Myönnetään opetusministeriölle sen tarvitsema budjetti saavutusten perusteella. Kannustetaan sidosryhmiä (mukaan lukien yritykset ja työmarkkinaosapuolet) tulemaan mukaan jatkuvaan ammatilliseen kehittymiseen liittyviin elinikäisen oppimisen eri malleihin, jotta ne vastaisivat paremmin työmarkkinoiden tarpeita.    Toteutetaan ammatillisen koulutuksen uudistus, mukaan lukien eri alojen komiteoita koskeva lainsäädäntö. Omaksutaan strateginen lähestymistapa nuorisopolitiikkaan.
            
            
               
            
               2.2 Poliittinen vuoropuhelu, hyvä hallintotapa ja instituutioiden lujittaminen
            
            
            
               Tämän assosiaatio-ohjelman puitteissa tehtäviä uudistuksia koskevalla poliittisella vuoropuhelulla ja yhteistyöllä pyritään parantamaan demokratian periaatteiden, oikeusvaltion ja hyvän hallinnon, ihmisoikeuksien ja perusvapauksien kunnioittamista, mukaan lukien vähemmistöihin kuuluvien henkilöiden oikeudet, sellaisina kuin ne on vahvistettu YK:n ja Euroopan neuvoston keskeisissä yleissopimuksissa ja niihin liittyvissä pöytäkirjoissa. Olisi varmistettava tämän assosiaatio-ohjelman täytäntöönpanon yhteydessä sovellettavan Euroopan neuvoston toimintasuunnitelman noudattaminen.  
            
         
         
            
            
               i)
                     Niiden instituutioiden vakauden, riippumattomuuden ja tehokkuuden vahvistaminen, joilla taataan demokratian sekä oikeusvaltioperiaatteen toteutuminen Moldovassa, muun muassa julkishallinnon kokonaisvaltaisen uudistuksen ja julkisen varainhoidon uudistuksen avulla
            
            
            
               Lyhyen aikavälin ensisijaiset tavoitteet
            
            
               Vahvistetaan ja pannaan täytäntöön perustuslakituomioistuimen tarkistetut toimivaltuudet ja sen jäsenten nimitysmenettelyt tiiviissä yhteistyössä Euroopan neuvoston Venetsian komission kanssa.
            
            
               Aloitetaan vuosiksi 2017–2027 laaditun etnisten ryhmien välisten suhteiden lujittamisstrategian täytäntöönpano.
            
            
               Perustetaan toimiva oikeudellinen kehys ilmiantajien suojelemiseksi.
            
            
               Pannaan täytäntöön maan alueellisen rakenteen uudistus vähentämällä paikallisviranomaisten määrää kansallisen hajauttamisstrategian sekä julkishallinnon uudistamisstrategian mukaisesti. 
            
            
               Pannaan täytäntöön julkishallinnon uudistamisstrategia ja siihen liittyvät strategiat, jotka on laadittu vuonna 2016 OECD:tä/SIGMAa ja avunantajayhteisöä kuullen.
            
            
               Parannetaan koordinointi-, valvonta- ja raportointimekanismeja ja -valmiuksia sekä poliittisella että hallinnollisella tasolla. 
            
            
               Arvioidaan julkishallinnon uudistusta koskevan toimintasuunnitelman kulut vuosina 2016–2018.
            
            
               Laaditaan tasapainoinen talousarvio IMF:n kanssa tehdyn sopimuksen mukaisesti varautuen suunniteltujen uudistusten täytäntöönpanoon riittävään rahoitukseen. 
            
            
               Uudistetaan valtionkanslia.
            
            
               Selkeytetään tärkeimpien instituutioiden tehtäviä, asemaa ja vastuualueita, ja laaditaan kirjallisesti yhdenmukaiset menettelyt osallistavaa ja näyttöön perustuvaa politiikan suunnittelua ja koordinointia varten. 
            
            
               Valmistellaan virkamieskuntaa koskevan oikeudellisen kehyksen tarkistusta, jotta sitä voitaisiin muuttaa niin, että se kattaa kaikki instituutiot, jotka hoitavat valtionhallintoon tyypillisesti kuuluvia tehtäviä, ja varmistetaan, että rekrytoinnit, ylennykset ja irtisanomiset perustuvat ansioihin. 
            
            
               Vahvistetaan valtiosihteerien asemaa eri alojen ministeriöiden korkeimpina virkamiehinä virkamieskunnan ammattimaisuuden ja epäpoliittisuuden tukemiseksi.
            
            
               Laajennetaan henkilöstörekisterin tiedonkeruuta ottamalla mukaan muun muassa palkkatiedot, ja laajennetaan asteittain sen käyttöä kaikkiin valtion instituutioihin.
            
            
               Muutetaan valtiollisten instituutioiden rakennetta niiden vastuuvelvollisuuden, tuloksellisuuden ja tehokkuuden parantamiseksi mukaan lukien tarkastelemalla hallinnollisia tehtäviä suorittavien valtion omistamien yritysten kustannustehokkuutta ja tehokkuutta.
            
            
               Muutetaan tiedonsaantioikeutta koskevaa lakia sen täytäntöönpanon parantamiseksi, ja tehdään tarvittavat järjestelyt sen täytäntöönpanon valvomiseksi.  
            
            
               Laaditaan yleinen laki hallinnollisista menettelyistä hyvän hallintotavan periaatteiden tueksi, ja saatetaan hallinnolliset erikoismenettelyt asteittain uuden lain mukaisiksi.
            
         
         
            
               Käynnistetään alueellinen uudistus, jonka avulla on mahdollista maksimoida paikallisella tasolla kansalaisten saatavilla olevat resurssit.
            
            
               Saatetaan ajan tasalle Moldovan julkisen varainhoidon strategia vuosiksi 2013–2020.
            
            
               Hyväksytään uusi julkistalouden sisäistä valvontaa koskeva strategia.
            
            
               Jatketaan talousarvion parlamentaarista valvontaa koskevaa uudistusta. Parannetaan julkisen finanssipolitiikan ja hallinnon avoimuutta, valvontaa ja vastuuvelvollisuutta.
            
            
               Hyväksytään perustuslain muutokset ja esitys uudeksi laiksi valtiontalouden tarkastusvirastosta, jotta voidaan varmistaa julkistalouden ulkoisen tarkastuksen riippumattomuus ja tehokkuus.
            
            
               Keskipitkän aikavälin ensisijaiset tavoitteet
            
            
               Tarkastellaan yhdessä Venetsian komission kanssa, mitä toimia tarvitaan institutionaalisten puitteiden lujittamiseksi, jotta voidaan edistää Moldovan selviytymiskykyä pitkällä aikavälillä.
            
            
               Parannetaan tiedonvaihtoa hallituksen ja parlamentin välillä.
            
            
               Varmistetaan tehokas mekanismi, jolla parlamentti voi jatkuvasti valvoa uudistusten ja lainsäädännön täytäntöönpanoa.
            
            
               Varmistetaan, että presidentin-, parlamentti- ja paikallisvaalit toteutetaan demokraattisesti ja eurooppalaisten normien mukaisesti ja että niiden yhteydessä korjataan mahdolliset Euroopan turvallisuus- ja yhteistyöjärjestön (Etyj) / demokraattisten instituutioiden ja ihmisoikeuksien toimiston (ODIHR) havaitsemat puutteet.
            
            
               Jatketaan hajauttamisstrategian toteuttamista Euroopan neuvoston Euroopan paikallisen itsehallinnon peruskirjan (Euroopan neuvoston sopimussarja nro 122) mukaisesti.
            
            
               Tarkistetaan äänestäjien rekisteröintiin käytettäviä mekanismeja Etyjin/ODIHR:n suositusten mukaisesti tietojen paikkansapitävyyden varmistamiseksi.
            
            
               Kehitetään ja otetaan käyttöön SIAS ”Elections” -tietojärjestelmän moduuli ”Financial Control” ja sen sääntelykehys, jotta voidaan automatisoida prosessi poliittisten puolueiden ja ehdokkaiden rahoitusraporttien antamista, keräämistä ja analysoimista varten ja parantaa näiden tietojen julkista saatavuutta. Otetaan käyttöön tehokkaat seuraamukset rikkomusten varalta, ja varmistetaan, että todistustaakkaa varojen alkuperän osoittamiseksi on puolueilla. Hyödynnetään mahdollisuutta takavarikoida selvittämättömät varat.
            
            
               Tarkastellaan mahdollisuutta sallia Moldovan kansalaisten rahoittavan poliittisten puolueiden toimintaa, vaalikampanjoita/vaaliehdokkaita maan ulkopuolelta hankituilla tuloilla estäen samalla ulkomaiden kansalaisten, henkilöiden ja valtioiden suora tai välillinen vaikutus poliittiseen toimintaan Moldovassa. 
            
            
               Otetaan käyttöön tehokkaat mekanismit avun hallinnoimiseksi ja koordinoimiseksi hallituksen tarpeiden mukaan. 
            
            
               Jatketaan julkishallinnon uudistamista julkishallinnon periaatteiden mukaisesti (uudistukset keskus- ja paikallistasolla sekä alueellisesti) kansalaisyhteiskuntaa kuullen, jotta voidaan muodostaa vastuuvelvollinen, tehokas, läpinäkyvä ja ammatilliseen pätevyyteen ja näyttöön perustuva virkamieskunta, jolla on oma eettinen säännöstönsä ja johon ei kohdistu poliittisia paineita.
            
            
               Optimoidaan julkishallinnon uudistamisstrategian mukaisesti julkinen hallinto kansallisella ja paikallisella tasolla.
            
            
               Käytetään säännöllisesti vaikutusten ennakkoarviointeja. Huolehditaan uudistusten kulujen järjestelmällisestä arvioinnista, ja perustetaan ministeriöiden väliset foorumit ristiriitojen ratkaisemiselle sekä korkealla hallinnollisella että poliittisella tasolla.  
            
            
               Otetaan käyttöön avoin ja kilpailukykyisempi palkkajärjestelmä julkisia virkoja varten osaavien työntekijöiden houkuttelemiseksi ja heidän pitämisekseen virassa.
            
            
               Asetetaan kansalaisten helposti saataville tietoa heidän oikeuksistaan hyvään hallintoon, tiedonsaantiin, hallinto-oikeuden käyttöön sekä korvausten hakemiseen, jotta kansalaiset tietävät, missä tilanteissa ja miten he voivat tehdä valituksia. Varmistetaan kansalaisten pyyntöjen ja valitusten tuloksellinen ja konkreettinen käsittely.
            
         
         
            
               Huolehditaan institutionaalisista ja organisatorisista parannuksista, joita tarvitaan parlamentaarisen valvonnan parantamiseksi, mukaan lukien yhteistyömenettelyistä julkistalouden ulkoisen tarkastuksen kanssa.
            
            
               Parannetaan valtionvarainministeriön kykyä toimia tehtävässään keskeisenä finanssipoliittisena viranomaisena, ja varmistetaan julkisen talouden kestävyys. 
            
            
               Parannetaan julkista varainhoitoa entisestään, ja pannaan käytännössä täytäntöön julkisen varainhoidon strategia. 
            
            
               Laaditaan säännöllisesti päivitettävä monivuotinen julkinen investointiohjelma, jota johtaa valtiovarainministeriö, jotta kansallisen tason ensisijaiset investoinnit voidaan turvata monivuotisessa budjettikehyksessä.
            
            
               Huolehditaan institutionaalisista ja organisatorisista parannuksista, joita tarvitaan ulkoisen valvonnan tehostamiseksi, mukaan lukien Moldovan tilintarkastustuomioistuimen suorittaman ulkoisen tarkastuksen kehittämisestä, ylimpien tarkastuselinten kansainvälisen järjestön standardien mukaisesti ja yhteistyömenettelyistä parlamentin ja julkistalouden ulkoisen tarkastuksen välillä.
            
            
               Suoritetaan tarpeen mukaan kurinpidollisia menettelyjä, ja sovelletaan tosiasiallisesti seuraamuksia.
            
            
               Uudistetaan asteittain julkisten palvelujen tilinpitoa ja ulkoisia raportointivaatimuksia.
            
            
            
               ii)
                     Jatketaan oikeusalan uudistuksia ja varmistetaan erityisesti oikeuslaitoksen, mukaan lukien syyttäjälaitos, riippumattomuus, puolueettomuus, ammattimaisuus ja tehokkuus siten, ettei niihin kohdistu poliittista tai muuta epäasianmukaista ohjausta. Oikeusalan kattavan uudistamisen eräät osatekijät saattavat edellyttää perustuslain muuttamista.
            
            
               Lyhyen aikavälin ensisijaiset tavoitteet
            
            
               Pannaan täytäntöön voimassa oleva tuomareihin, syyttäjiin, asianajajiin ja muihin oikeusalan toimijoihin liittyvä lainsäädäntö, jotta voidaan varmistaa nollatoleranssi korruptioon ja ehkäistä kaikenlaista korruptioon johtavaa toimintaa.
            
            
               Huolehditaan uuden oikeudellisen kehyksen mukaisen avoimen järjestelmän käyttöönotosta tuomareiden ja syyttäjien ansioihin perustuvaa rekrytointia varten siten, että oikeuslaitokseen johtaa vain yksi väylä.
            
            
               Varmistetaan tuomareiden riippumattomuuden takeiden tosiasiallinen toteutuminen.
            
            
               Huolehditaan kurinpitosääntöjen ja eettisen säännöstön tosiasiallisesta soveltamisesta mukaan lukien tuomareiden ja syyttäjien menettelylliset takeet ja tuomioistuinten tarkastusyksikön riippumattomuus ylimmästä tuomarineuvostosta sekä yleisön käytettävissä olevat valitusmekanismit.
            
            
               Pannaan täytäntöön oikeuslaitoksen lahjomattomuutta koskeva lainsäädäntöpaketti.
            
            
               Parannetaan ylimmän tuomarineuvoston päätöksenteon avoimuutta ja tehokkuutta.
            
            
               Vahvistetaan ylimmän syyttäjäneuvoston riippumattomuutta 25 päivänä helmikuuta 2016 annetun, syyttäjälaitosta koskevan lain säännösten mukaisesti, ja vauhditetaan syyttäjälaitoksen kokonaisvaltaista uudistusta. 
            
            
               Varmistetaan oikeudenkäyntien oikeudenmukaisuus, oikeussuojan saatavuus ja prosessuaaliset oikeudet rikosoikeudenkäynneissä Euroopan ihmisoikeussopimukseen, Euroopan ihmisoikeustuomioistuimen oikeuskäytäntöön ja Euroopan neuvoston muihin asian kannalta merkityksellisiin yleissopimuksiin liittyvien Moldovan velvoitteiden mukaisesti ottamalla käyttöön:
            
            
               - lainsäädäntö ja toimenpiteet, joilla pyritään takaamaan epäiltyjen ja syytettyjen prosessuaaliset oikeudet rikosoikeudellisissa menettelyissä;
            
            
               - lainsäädäntö, toimenpiteet ja resurssit, joilla pyritään takaamaan rikosten uhrien oikeudet oikeussuojan saantiin, suojeluun, tukeen ja korvauksiin, mukaan lukien rikosoikeusjärjestelmässä. 
            
         
         
            
            
               Parannetaan oikeusavun ja vaihtoehtoisten riitojenratkaisumenettelyjen toteutusta.  
            
            
               Varmistetaan tehokkaan sähköisen oikeusasioiden hallintajärjestelmän toimivuus siten, että se jakaa käsiteltävät asiat luotettavasti satunnaisperiaatteella ja kerää luotettavia tilastotietoja. 
            
            
               Keskipitkän aikavälin ensisijaiset tavoitteet
            
            
               Varmistetaan oikeusalan instituutioiden riippumattomuus, jotta niihin ei kohdistu poliittista tai muuta painetta hallinnon, hallituksen tai parlamentin taholta. 
            
            
               Toteutetaan tuomareiden rekrytoinnit ja ylennykset avoimella ja ansioihin perustuvalla tavalla. 
            
            
               Varmistetaan, että kansallinen oikeusinstituutti antaa perus- ja jatkokoulutusta havaittujen tarpeiden mukaan.
            
            
               Osoitetaan tulosten saavuttaminen oikeuslaitoksen lahjomattomuuden ja vastuuvelvollisuuden parantamisessa, toimenpiteinä muun muassa tutkinnan aloittamiset ja tuomiot korruptiorikoksista. 
            
            
               Pyritään parantamaan yleisön käsitystä oikeuslaitoksen riippumattomuudesta, lahjomattomuudesta, avoimuudesta ja vastuuvelvollisuudesta.
            
            
               Edetään syyttäjälaitoksen kattavassa uudistamisessa, mukaan lukien järjestäytyneeseen rikollisuuteen ja korruptioon erikoistuneet syyttäjät.
            
            
               Edetään merkittävästi tuomioistuinten maantieteellistä jakaumaa koskevan lain täytäntöönpanossa.
            
            
               Parannetaan oikeussuojan saatavuutta etenkin naisten ja heikossa asemassa olevien ryhmien kannalta.
            
            
               Pyritään lyhentämään huomattavasti siviili- ja rikosoikeudellisten menettelyjen kestoa.
            
            
                Pyritään nostamaan oikeustapausten selvitysastetta.
            
            
               iii) 
                     Varmistetaan ihmisoikeuksien ja perusvapauksien kunnioittaminen tekemällä kattavaa yhteistyötä ihmisoikeuksien ja perusvapauksien suojelemiseksi. Yhteistyötä tehdään seuraavilla aloilla:
            
            
            
               Ihmisoikeudet ja perusvapaudet
            
            
               Lyhyen aikavälin ensisijaiset tavoitteet
            
            
               Laaditaan ja pannaan täytäntöön uusi ihmisoikeuksia koskeva kansallinen toimintasuunnitelma keskittyen kaikkein heikoimmassa asemassa oleviin ryhmiin, ja koordinoidaan suunnittelu- ja talousarvioprosesseja sen tehokkaan täytäntöönpanon edellyttämien resurssien turvaamiseksi.
            
            
               Perustetaan kansallinen neuvosto ja sihteeristö laatimaan uusi ihmisoikeuksia koskeva kansallinen toimintasuunnitelma ja valvomaan sen täytäntöönpanoa sekä raportoimaan siitä.
            
         
         
            
               Varmistetaan Euroopan ihmisoikeustuomioistuimen tuomioiden tosiasiallinen täytäntöönpano, ja perustetaan tehokas mekanismi niiden täytäntöönpanon tehokasta parlamentaarista valvontaa varten.
            
            
               Edetään alueellisia kieliä tai vähemmistökieliä koskevan eurooppalaisen peruskirjan kokeellisessa täytäntöönpanossa seitsemällä paikkakunnalla, jotta parlamentille voitaisiin esittää lakiluonnos peruskirjan ratifioimiseksi.  
            
            
               Jatketaan tiedonsaantioikeudesta annetun lain täytäntöönpanoa.
            
            
               Saatetaan päätökseen oikeusasiamiesinstituution uudistus parantamalla 3 päivänä huhtikuuta 2014 annettua oikeusasiamieslakia nro 52 Venetsian komission suositusten sekä Pariisin periaatteiden mukaisten varainhoitosäännösten mukaisesti.
            
            
               Varmistetaan kidutuksen vastaisen kansallisen valvontaelimen toimivuus kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen valinnaisen pöytäkirjan 18 artiklan 3 kohdan mukaisesti.
            
            
               Ratifioidaan ihmisoikeuksien ja perusvapauksien suojaamiseksi tehdyn yleissopimuksen kahdestoista pöytäkirja.
            
            
            
               Keskipitkän aikavälin ensisijaiset tavoitteet
            
            
               Varmistetaan kaikenlaisen syrjinnän kieltävien lakien ja asetusten, kuten tasa-arvolain, soveltaminen, ja vahvistetaan syrjinnän ehkäisyä ja poistamista käsittelevän neuvoston (tasa-arvoneuvosto) valmiuksia.
            
            
               Tarkastellaan Euroopan neuvoston rakenteiden ja asiantuntijoiden suosituksia, jotka koskevat kansallisten vähemmistöjen suojelusta tehdyn puitesopimuksen noudattamista, ja pannaan ne täytäntöön yhteisymmärryksessä kyseisten rakenteiden ja asiantuntijoiden kanssa.
            
            
               Huolehditaan vammaisten henkilöiden oikeuksia koskevan YK:n yleissopimuksen, mukaan lukien sen 12 (Yhdenvertaisuus lain edessä) ja 14 artiklan (Henkilön vapaus ja turvallisuus), tosiasiallisesta täytäntöönpanosta.
            
            
               Jatketaan lasten siirtämistä pois laitoshoidosta.
            
            
               Säilytetään tehokkaat oikeuskäsittelyä edeltävät menettelyt ja tuomioistuimen ulkopuoliset riidanratkaisumenettelyt ihmisoikeuksien ja perusvapauksien aloilla.
            
            
               Pidetään edelleen saatavilla tietoa kansalaisten oikeuksista ja asianmukaisista oikeudellisista ratkaisuista. 
            
            
               Edistetään ihmisoikeuksia ja syrjinnän vastaisia toimia oikeuslaitoksessa, lainvalvonnassa ja hallinnossa ja tiedotetaan niistä.
            
            
               Pannaan täytäntöön vuoden 1994 laki Gagauzian erityisestä autonomisesta asemasta Venetsian komission vuonna 2002 ja Etyjin vuonna 2013 antamien suositusten pohjalta.
            
            
               Edetään esitutkintavangeille tarkoitettuja pidätyskeskuksia koskevan vastuun siirtämisessä sisäasiainministeriöltä ja muilta instituutioilta oikeusministeriölle.
            
            
            
            
               Sananvapaus
            
         
         
            
               Lyhyen aikavälin ensisijaiset tavoitteet
            
            
               Jatketaan työskentelyä sanavapauden ja tiedotusvälineiden riippumattomuuden takaamiseksi Euroopan neuvoston, EU:n ja Etyjin suositusten mukaisesti.
            
            
               Käynnistetään säännöllinen vuoropuhelu parhaiden käytänteiden vaihtamiseksi tiedotusvälineiden riippumattomuudesta ja moniarvoisuudesta, kunnianloukkausten dekriminalisoinnista, toimittajien tietolähteiden suojelemisesta ja kulttuurisesta monimuotoisuudesta tiedotusvälineissä.
            
            
               Hyväksytään uusi audiovisuaalialan lainsäädäntö Etyjin ja Euroopan neuvoston suositusten mukaisesti vuoden 2011 luonnoksen pohjalta.
            
            
               Luodaan edellytykset yleisradioyhtiöiden täydelle riippumattomuudelle.
            
            
            
               
            
               Yhteistyö kansalaisyhteiskunnan kanssa
            
            
               Lyhyen aikavälin ensisijaiset tavoitteet
            
            
               Otetaan kansalaisyhteiskunnan organisaatiot, mukaan lukien työnantajajärjestöt ja ammattiliitot, mukaan tiedonkeruuseen ja politiikkojen seurantaan.
            
            
               Hyväksytään kansalaisyhteiskunnan kehittämisstrategia vuosille 2017–2020.
            
            
            
               Keskipitkän aikavälin ensisijaiset tavoitteet
            
            
               Otetaan kansalaisyhteiskunta, mukaan lukien työmarkkinaosapuolet, enenevässä määrin mukaan lakien ja muiden politiikkaa linjaavien asiakirjojen laadintaprosessiin.
            
            
               Vahvistetaan puitteita kansalaisyhteiskunnan osallistumiselle hallituksen politiikkojen kehittämiseen ja niiden täytäntöönpanon seurantaan. 
            
            
               Edistetään ja lujitetaan kansalaisyhteiskunnan taloudellista kestävyyttä. 
            
            
               Kehitetään kansalaisaktiivisuutta ja vapaaehtoishenkeä.
            
            
            
               Kaltoinkohtelu ja kidutus
            
            
               Lyhyen aikavälin ensisijaiset tavoitteet
            
         
         
            
               Käsitellään tehokkaasti kaikki ilmoitukset, jotka koskevat lainvalvontaviranomaisten pidätettyihin kohdistamaa kaltoinkohtelua, erityisesti tutkintavankeuden yhteydessä.
            
            
               Keskipitkän aikavälin ensisijaiset tavoitteet
            
            
               Luodaan kattava toimintakehys rankaisemattomuuden ehkäisemiseksi ja torjumiseksi rankaisemattomuuden poistamisesta vakavien ihmisoikeusrikkomusten yhteydessä annettujen Euroopan neuvoston suuntaviivojen (Euroopan neuvosto 2011) perusteella.
            
            
            
               Lasten oikeudet
            
            
               Keskipitkän aikavälin ensisijaiset tavoitteet 
            
            
               Pannaan täytäntöön vuosiksi 2014–2020 laaditun lastensuojelustrategian toimintaohjelma vuosiksi 2016–2020.
            
            
               Perheväkivalta
            
            
               Lyhyen aikavälin ensisijaiset tavoitteet
            
            
               Varmistetaan voimassa olevien perheväkivaltaa koskevien oikeudellisten puitteiden täytäntöönpano.
            
            
            
            
               Yhdenvertainen kohtelu
            
            
               Keskipitkän aikavälin ensisijaiset tavoitteet
            
            
               Yhdenmukaistetaan eurooppalaisten normien kanssa säännöt, jotka koskevat terveyttä ja turvallisuutta, äitiyslomaa ja vanhemmuuteen ja työhön liittyvien velvollisuuksien yhteensovittamista.
            
            
               Edistetään naisten osallistumista päätöksentekoon ja julkiseen ja poliittiseen elämään ja toteutetaan näillä aloilla kohdennettuja toimia.
            
            
            
               Ammattiyhdistysoikeudet ja työelämän perusnormit
            
            
               Keskipitkän aikavälin ensisijaiset tavoitteet
            
            
               Jatketaan työskentelyä sen varmistamiseksi, että ammattiyhdistysoikeuksia ja työelämän perusnormeja noudatetaan eurooppalaisten normien ja Kansainvälisen työjärjestön (ILO) yleissopimusten mukaisesti.
            
         
         
            
               Edetään sukupuolten tasa-arvon varmistamisessa työmarkkinoilla kiinnittäen erityistä huomiota naisten työttömyyteen ja sukupuolten väliseen palkkakuiluun.
            
            
               Edetään lapsityövoimakysymyksen ratkaisemisessa.
            
            
               2.3 
                     Ulko- ja turvallisuuspolitiikka
            
            
            
               Yhteisen ulko- ja turvallisuuspolitiikan (YUTP) alan vuoropuhelulla ja yhteistyöllä pyritään asteittaiseen lähentymiseen muun muassa yhteisessä turvallisuus- ja puolustuspolitiikassa (YTPP). Käsiteltäviä kysymyksiä ovat erityisesti konfliktien estäminen ja kriisinhallinta, alueellinen vakaus, aseriisunta, asesulku sekä aseiden ja niiden viennin valvonta. Alalla tehtävä yhteistyö perustuu yhteisiin arvoihin ja etuihin, ja sen tarkoituksena on lisätä politiikkojen yhdenmukaisuutta ja tehokkuutta hyödyntäen kahdenvälisiä, kansainvälisiä ja alueellisia foorumeja. Yhteistyö kattaa muun muassa seuraavat:
            
            
               Lyhyen aikavälin ensisijaiset tavoitteet
            
            
               Allekirjoitetaan Euroopan unionin ja Moldovan välinen sopimus turvaluokiteltujen tietojen vaihtoon sovellettavista turvallisuusmenettelyistä.
            
            
               Keskipitkän aikavälin ensisijaiset tavoitteet
            
            
               Edistetään edelleen konfliktien rauhanomaista ratkaisemista, kansainvälistä vakautta ja turvallisuutta tehokkaan monenvälisyyden pohjalta.
            
            
               Kehitetään EU:n pakotteita koskevaa yhteistyötä.
            
            
               Edistetään täysivaltaisuuden ja alueellisen koskemattomuuden, rajojen loukkaamattomuuden ja itsenäisyyden periaatteita, sellaisina kuin ne on vahvistettu YK:n peruskirjassa ja Etyjin Helsingin päätösasiakirjassa.
            
            
               Lujitetaan käytännön yhteistyötä konfliktien estämisen ja kriisinhallinnan alalla helpottamalla Moldovan osallistumista EU:n johdolla toteutettaviin siviili- ja sotilaskriisinhallintaoperaatioihin ja tarjotaan neuvontaa ja koulutusta YUTP:n alalla (osallistumista koskevan 1 päivänä heinäkuuta 2013 voimaan tulleen puitesopimuksen ja YUTP:aa koskevan itäisen kumppanuuden monenvälisen kehyksen pohjalta).
            
            
               Terrorismi, joukkotuhoaseiden leviämisen estäminen ja laiton asevienti
            
            
               Lyhyen aikavälin ensisijaiset tavoitteet
            
            
               Vaihdetaan tietoja terroristijärjestöistä ja -ryhmistä ja niiden toiminnasta sekä tukiverkostoista kansainvälisen oikeuden ja osapuolten hyväksymän lainsäädännön mukaisesti, hyödyntäen muun muassa Moldovan ja Europolin operatiivista ja strategista yhteistyötä koskevaa sopimusta.
            
            
               Varmistetaan, että terrorismin torjuntaa koskeva laki perustuu ihmisoikeuksiin, ja Venetsian komissio suorittaa sen tarkastelun.
            
            
               Tehdään riskiperusteista tullivalvontaa koskevaa yhteistyötä tuonti- ja vientitavaroiden sekä alueen kautta kuljetettavien tavaroiden turvallisuuden varmistamiseksi.
            
            
               Avustetaan terrorismin ehkäisemisessä.
            
            
            
               Keskipitkän aikavälin ensisijaiset tavoitteet
            
         
         
            
               Tehdään yhteistyötä kansainvälisen yhteisymmärryksen lujittamiseksi ihmisoikeuksiin perustuvasta terrorismin torjunnasta, myös terroriteon oikeudellisesta määritelmästä.
            
            
               Jatketaan kansallisten lainsäädäntö- ja sääntelypuitteiden parantamista terrorismin torjunnan alalla noudattaen etenkin asiaa koskevia YK:n ja Euroopan neuvoston yleissopimuksia, joita ovat esimerkiksi terrorismin ennaltaehkäisyä koskeva Euroopan neuvoston yleissopimus vuodelta 2005 (CETS nro 196) ja sen lisäpöytäkirja sekä rikoksen tuottaman hyödyn rahanpesua, etsintää, takavarikkoa ja menetetyksi tuomitsemista sekä terrorismin rahoittamista koskeva Euroopan neuvoston yleissopimus (CETS nro 198). 
            
            
               Painotetaan aiempaa enemmän radikalisoitumista aiheuttavien ja väkivaltaisia ääriliikkeitä ruokkivien tekijöiden ymmärtämistä ja niihin puuttumista. 
            
            
               Selvitetään mahdollisuudet yhteistyöhön, mukaan lukien valmiuksien kehittämiseksi, ilmaliikenteen (mukaan lukien lentoasemat) turvallisuuden ja pehmeiden kohteiden suojelun alalla.  
            
            
               Kehitetään tapoja tehdä yhteistyötä asekaupan torjunnassa ja varastojen tuhoamisessa.
            
            
               Kehitetään tapoja tehdä yhteistyötä laittomien aseiden havaitsemisessa ja jäljittämisessä ja vaihtaa siitä tietoja.
            
            
               Tehdään yhteistyötä ja ollaan mukana joukkotuhoaseiden ja niihin liittyvien materiaalien sekä niiden kantolaitteiden leviämisen estämisessä panemalla kansallisella tasolla täytäntöön kansainvälisistä aseriisunta- ja asesulkusopimuksista johtuvat osapuolten velvoitteet ja noudattamalla niitä sekä muita asiaa koskevia kansainvälisiä velvoitteita täysimääräisesti.
            
            
               Luodaan tehokas kansallinen valvontajärjestelmä, jolla valvotaan joukkotuhoaseisiin liittyvien tavaroiden vientiä ja kauttakulkua, mukaan luettuna kaksikäyttöteknologian loppukäytön valvonta, ja johon sisältyy tehokkaita seuraamuksia vientivalvonnan laiminlyömisestä.
            
            
               Puututaan pienaseiden ja kevyiden aseiden sekä niissä käytettävien ampumatarvikkeiden laittomaan kauppaan kansainvälisten sopimusten ja YK:n turvallisuusneuvoston päätöslauselmien sekä muiden alalla sovellettavien kansainvälisten välineiden nojalla.
            
            
               Jatketaan tavanomaisten aseiden vientivalvontaa koskevaa yhteistyötä sotilasteknologiasta ja puolustustarvikkeiden viennin valvonnasta annetun EU:n yhteisen kannan mukaisesti.
            
            
            
               Transnistrian konflikti
            
            
               Keskipitkän aikavälin ensisijaiset tavoitteet
            
            
               Pidetään toiminnassa kaikki olemassa olevat vuoropuhelufoorumit ja neuvotteluasetelmat pyrittäessä löytämään kestävät ratkaisut Nistru-joen molemmilla puolilla asuvan väestön ongelmiin ja ratkaisemaan Transnistrian konflikti kokonaisvaltaisella ja rauhanomaisella tavalla, joka perustuu Moldovan suvereniteettiin ja alueelliseen koskemattomuuteen sen kansainvälisesti tunnustettujen rajojen sisällä ja jossa Transnistrian alueelle annetaan oikeudellinen erityisasema.   
            
            
               Kehitetään Transnistrian konfliktin ratkaisemiseksi visiota, joka tarjoaa houkuttelevan ja molempien osapuolten hyväksyttävissä olevan yhteisen tulevaisuuden jälleenyhdistyneessä maassa. 
            
            
               Jatketaan EU:n ja Moldovan tehokasta yhteistyötä Transnistrian konfliktin ratkaisemiseksi ja luottamusta rakentavien toimien edistämiseksi sovituissa muodoissa, mukaan lukien keskustelut ratkaisun jälkeistä vaihetta koskevista järjestelyistä.
            
            
               Lujitetaan vuoropuhelua, jonka tarkoituksena on selittää assosiaatiosopimuksen etuja ja varmistaa sen sovellettavuus koko Moldovan alueella, samalla kun toteutetaan toimia Nistru-joen vasemman rannan taloudellisten toimijoiden toiminnan laillistamiseksi. 
            
            
               Jatketaan kaikkien tärkeiden vastapuolten kanssa rakentavaa vuoropuhelua tilanteesta Moldovan ja Ukrainan välisen rajan keskiosassa (Transnistria).
            
            
            
               Kansainvälinen rikostuomioistuin
            
         
         
            
               Lyhyen aikavälin ensisijaiset tavoitteet
            
            
               Pannaan täytäntöön Kansainvälisen rikostuomioistuimen Rooman perussääntö ja siihen liittyvät asiakirjat, ja huolehditaan asianmukaisesti sen riippumattomuudesta.
            
            
               2.4
                     Yhteistyö oikeuden, vapauden ja turvallisuuden alalla
            
            
            
               Moldovan odotetaan täyttävän koko ajan 16 päivänä joulukuuta 2010 hyväksytyn viisumivapautta koskevan toimintasuunnitelman neljään asiakokonaisuuteen sisältyvät vaatimukset.  Kaikkien toimintasuunnitelmaan, myös asiakokonaisuuteen 3 (Yleinen järjestys ja turvallisuus), sisältyvien välitavoitteiden tuloksellinen ja kestävä saavuttaminen on olennaista, jotta viisumivapausjärjestelyä EU:n kanssa voidaan ylläpitää. Tarkistetun viisumivapauden keskeyttämismekanismin
                  1
                mukaisesti matkailijoiden viisumivapaus voidaan keskeyttää, jos yksi tai useampi välitavoite ei enää täyty.  Jos toimintasuunnitelman konkreettisten välitavoitteiden täyttymisestä on perusteltu huoli, Moldova toimittaa EU:lle pyynnöstä tietoja.  
            
            
               Lisäksi osapuolet panevat asianmukaisesti merkille Moldovan oikeusalan sekä korruption ja rahanpesun vastaisen toiminnan arvioimiseksi vuosina 2015 ja 2016 järjestettyjen vertaisarviointien johdosta saadut suositukset. Moldova sitoutuu hyödyntämään kyseisiä suosituksia yhdessä muiden EU:n sekä kansainvälisten järjestöjen suositusten kanssa laadittaessa oikeusalaa ja korruption torjuntaa koskevia politiikka-asiakirjoja vuoden 2016 jälkeistä aikaa varten ja rahanpesun torjuntaa koskevaa politiikka-asiakirjaa vuoden 2017 jälkeistä aikaa varten.     
            
            
               Osapuolet tekevät lisäksi yhteistyötä seuraavilla aloilla:
            
            
               Henkilötietojen suoja
            
            
               Keskipitkän aikavälin ensisijaiset tavoitteet
            
            
               Jatketaan henkilötietojen suojaa koskevan kansallisen oikeudellisen kehyksen yhdenmukaistamista EU:n lainsäädännön kanssa kiinnittäen erityisesti huomiota asetukseen (EU) 2016/679 (yleinen tietosuoja-asetus).
            
            
               Jatketaan henkilötietojen suojaa koskevan kansallisen oikeudellisen kehyksen täytäntöönpanoa kaikilla aloilla henkilötietojen korkeatasoisen suojan varmistamiseksi eurooppalaisten sopimusten ja normien mukaisesti.
            
            
               Vahvistetaan edelleen kansallisen tietosuojakeskuksen valmiuksia.
            
            
               
            
               Järjestäytyneen rikollisuuden torjunta
            
            
               Lyhyen aikavälin ensisijaiset tavoitteet
            
            
               Määritellään ja erotellaan selkeästi poliisin toimivalta ja valtuudet tiedustelutietojen keräämisessä ja rikosteknisten todisteiden keräämisessä ja käytössä.
            
            
               Luodaan talousrikosten tutkintajärjestelmä painopisteenä järjestäytyneestä rikollisuudesta saatujen varojen etsintä, takavarikointi ja menetetyksi tuomitseminen, ja käytetään järjestelmää tehokkaasti.
            
            
               Keskipitkän aikavälin ensisijaiset tavoitteet
            
            
               Toteutetaan tiedusteluun perustuvaa poliisitoimintaa, joka edellyttää pitkälle kehitettyä riskien ja uhkien analysointi- ja hallintajärjestelmää (Europolin menetelmä, jota sovelletaan SOCTAn yhteydessä). Otetaan tähän mukaan lähipoliisitoiminta ja erityistutkintamenetelmien (Special Investigation Means) käyttö.
            
            
               Tehdään yhteistyötä sopivien Interpolin välineiden ja palvelujen ottamiseksi asteittain laajemmin käyttöön.
            
         
         
            
               Poliisivoimien uudistaminen
            
            
               Lyhyen aikavälin ensisijaiset tavoitteet
            
            
               Saatetaan valmiiksi vastuuvelvollinen, luotettava ja tehokas poliisiorganisaatio, joka kuuluu sisäasiainministeriöön. Ministeriön poliittisen johtajuuden on rajoituttava poliisivoimien strategisten prioriteettien ja laajempien politiikkojen määrittelyyn.  Ministeriöllä ei ole (positiivista eikä negatiivista) määräysoikeutta poliisivoimien operatiiviseen toimintaan. 
            
            
               Lisätään poliisivoimien vastuuvelvollisuutta ja riippumattomuutta.
            
            
               Perustetaan riippumaton elin (esim. parlamentin valiokunta) käsittelemään asianmukaisesti poliisin rakenteellisia puutteita (poliisiväkivaltaa, petoksia, korruptiota ja muita).
            
            
               Keskipitkän aikavälin ensisijaiset tavoitteet
            
            
               Jatketaan vuosiksi 2016–2020 laaditun poliisin kehitysstrategian täytäntöönpanoa erityisesti nykyaikaistaen poliisivoimien a) henkilöstöhallintoa, b) johtamistekniikoita ja c) operatiivisia valmiuksia (ihmisten perusoikeuksien kunnioittaminen pidätettyjen käsittelyssä, toimivien suhteiden luominen yleisöön, poliisivoimien tietotekniikan saattaminen ajan tasalle, rikospaikkatutkintavalmiuksien parantaminen ja poliisivoimien korruptionvastaisen strategian kehittäminen edelleen).    
            
            
            
               Hyväksytään kehitysstrategia Carabinieri-joukkoja varten, ja huolehditaan edistymisestä strategian täytäntöönpanossa.
            
            
            
               Perustetaan tehokas todistajansuojajärjestelmä (erikoisyksikkö), ja tarjotaan todistajille tarvittavat takeet siitä, että heitä suojellaan pelottelulta ja fyysisiltä uhilta.
            
            
               Edistetään lahjomattomuuden ja eettisten arvojen toimintakulttuuria kaikkialla sisäministeriössä ja poliisivoimissa. Kehitetään sääntöjä ja toimintanormeja, joilla ehkäistään poliisin väärinkäytöksiä ja määrätään tehokkaita seuraamuksia.  Perustetaan menettelyt poliisin toiminnan tehokkuuden ja tuloksellisuuden arvioimiseksi.
            
            
               Perustetaan yhteinen lainvalvonnan koulutuskeskus, jotta voidaan varmistaa asianmukainen perus- ja erikoistason henkilöstökoulutus, mukaan lukien tarvittaessa pitkälle erikoistunut koulutus.  Lainvalvonnan koulutuskeskus kehittää Moldovan ja Euroopan unionin lainvalvontakoulutusviraston (CEPOL) välillä vuonna 2012 sovitun työjärjestelyn pohjalta läheiset operatiiviset suhteet CEPOLin kanssa.  
            
            
               Parannetaan säilöönotto-oloja poliisilaitoksissa.
            
            
               Parannetaan nopean toiminnan valmiutta.
            
            
               
            
               Poliisiyhteistyö ja tietokannat
            
            
               Lyhyen aikavälin ensisijaiset tavoitteet
            
            
               Kehitetään edelleen sekä tutkintatoimia että syytteeseenpanoa koskevia automaattisia keskustietokantoja (kansallisia asianhallintajärjestelmiä), jotta vältettäisiin mahdolliset rikostapausten päällekkäisyydet ja kykenemättömyys yhdistää usein maantieteellisesti laaja-alaisia tai jopa kansainvälisiä tapauksia. Järjestelmän tulisi mielellään kattaa tutkinta- ja syytteeseenpanoketjun kaikki vaiheet, mukaan lukien tiedot varojen takaisin hankinnasta, jäädyttämisestä ja menetetyksi tuomitsemisesta.
            
            
               Parannetaan edelleen rikosasteen ja rikosten selvittämisasteen mittaamiseen käytettävää kansallista tilastojärjestelmää.  Sitä olisi käytettävä tehokkaasti hallinnoinnin välineenä laadittaessa uusia toimintapoliittisia prioriteetteja. 
            
         
         
            
               Keskipitkän aikavälin ensisijaiset tavoitteet
            
            
               Varmistetaan, että kansainvälisen poliisiyhteistyön keskeisillä yksiköillä (Europolin kansallinen yksikkö, Sirene-toimisto, Interpolin kansallinen keskustoimisto) on yhtenäisessä hallintorakenteessa (keskitetty asiointipiste) pääsy tarvittaviin kansallisiin ja kansainvälisiin tietokantoihin.
            
            
               Tehostetaan (määrällisesti ja laadullisesti) Moldovan ja Europolin yhteistyötä ja tietojen vaihtoa rajat ylittävissä rikostapauksissa. 
            
            
            
               Laittomien huumausaineiden torjunta
            
            
               Lyhyen aikavälin ensisijaiset tavoitteet
            
            
               Osallistutaan Euroopan huumausaineiden ja niiden väärinkäytön seurantakeskuksen (EMCDDA) huumausaineita ja niiden väärinkäyttöä koskevaan eurooppalaiseen tietoverkkoon (REITOX) ja hyödyllisiin EMCDDA:n järjestämiin asiantuntijakokouksiin. 
            
            
               Toteutetaan selkeä tehtävien jako ja koordinointi huumausaineiden kysynnän vähentämisestä vastaavien viranomaisten välillä sekä huumausaineiden tarjonnan vähentämiseen osallistuvien viranomaisten välillä.
            
            
               Keskipitkän aikavälin ensisijaiset tavoitteet
            
            
               Laajennetaan koordinointi kaikkiin huumepolitiikan näkökohtiin, mukaan lukien sosiaaliset ja kansanterveysnäkökohdat, täytäntöönpanotoimet, kansainvälinen yhteistyö ja nuorisopolitiikka. 
            
            
                Hyväksytään ja pannaan täytäntöön vuosiksi 2017–2018 laadittu kansallinen toimintasuunnitelma vuosiksi 2011–2018 laaditun kansallisten huumeidenvastaisen strategian täytäntöönpanemiseksi.
            
            
               Ihmiskaupan torjunta
            
            
               Hyväksytään ja pannaan täytäntöön vuosiksi 2017–2022 laadittu kansallinen strategia ihmiskaupan ehkäisemiksi ja torjumiseksi, joka kattaa myös kansallisen auttamisjärjestelmän. 
            
            
               Sujuvoitetaan entisestään tiedonkulkua parantamalla Europolin ja Moldovan kansallisten monialaisten lainvalvontayksikköjen välistä sekä Moldovan monialaisten lainvalvontayksikköjen keskinäistä viestintää ja yhteistyötä.
            
            
               Huolehditaan valmiuksien kehittämisestä lainvalvontainstituutioissa EU:n virastojen kanssa tehtävän ihmiskauppaa ehkäisevän ja torjuvan yhteistyön varmistamiseksi.
            
            
            
               Lasten seksuaalisen hyväksikäytön ja riiston torjunta
            
            
               Parannetaan kyseisen tutkintayksikön valmiuksia pyrkiä tunnistamaan seksuaalisen hyväksikäytön, etenkin lapsipornon, lapsiuhreja.
            
            
               Luodaan rakenteet, joissa jokainen seksuaalisen hyväksikäytön lapsiuhri arvioidaan yksiköllisesti, jotta voidaan määrittää tapauskohtaiset apu- ja tukitoimet.  
            
            
               Järjestetään erityisedustaja seksuaalisen hyväksikäytön lapsiuhreille tilanteissa, joissa vanhempainvastuunkantajat eivät voi edustaa lasta eturistiriidan vuoksi tai lapsi on ilman huoltajaa tai joutunut eroon perheestään. 
            
         
         
            
               Tarjotaan asianmukaisia tukitoimia ja ohjelmia, joilla voidaan hallita kaikkien lasten seksuaalisesta hyväksikäytöstä tai riistosta tuomittujen rikollisten aiheuttamaa yksilöllistä riskiä.  
            
            
            
               
            
               Kyberrikollisuuden torjunta
            
            
               Lyhyen aikavälin ensisijaiset tavoitteet
            
            
               Tehostetaan yhteistyötä Europolin EC3-keskuksen kanssa.
            
            
            
               Keskipitkän aikavälin ensisijaiset tavoitteet
            
            
               Investoidaan (muun muassa rikosoikeusviranomaisten) valmiuksien, osaamisen ja kyberrikollisuuden torjuntaan erikoistumisen kehittämiseen ottaen myös huomioon asian yhteyden hybridiuhkien torjumiseen (räätälöidyt kyberrikollisuuden vastaiset toimet, kahdenväliset oikeus- ja poliisiohjelmat).
            
            
               Tehostetaan yhteistyötä kyberrikollisuuden ja lasten seksuaalisen riiston torjumiseksi yhdenmukaistamalla prioriteetteja ja sujuvoittamalla viestintää.
            
            
               Selvitetään mahdollisuudet yhteistyöhön erityisesti kriittisen infrastruktuurin suojaamiseksi.
            
            
               Tehostetaan yhteistyötä kyberuhkien sietokyvyn ja niihin varautumisen parantamiseksi. Perustetaan tietoturvaloukkauksiin ja niiden ennaltaehkäisyyn keskittyviä ryhmiä (CERT-toimijoita), helpotetaan kansallisen kyberturvallisuusstrategian kehittämistä ja edistetään julkisen ja yksityisen sektorin kumppanuuksia.
            
            
               Tehdään yhteistyötä luottamusta kyberasioissa lisäävien Etyjin toimien toteuttamiseksi tavoitteena lisätä avoimuutta ja yhteistyötä laajalla ja suppeammalla alueellisella tasolla.   
            
            
               Pannaan täytäntöön Budapestin yleissopimus ja erityisesti sen kotimaiseen tutkintaan, julkisen ja yksityisen sektorin yhteistyöhön ja kansainväliseen yhteistyöhön liittyvät prosessioikeutta koskevat osat.   
            
            
               Korruption, petosten ja eturistiriitojen ehkäisy ja torjunta
            
            
               Lyhyen aikavälin ensisijaiset tavoitteet
            
            
               Hyväksytään kansalaisjärjestöjä kuullen ammatillista luotettavuutta koskeva laki, joka kattaa julkishallinnon.
            
            
            
               Pannaan täytäntöön laki, joka edellyttää kaikkien laissa tarkoitettujen julkisten virkojen haltijoiden ilmoittavan omaisuudestaan ja mahdollisista eturistiriidoistaan, ja huolehditaan täytäntöönpanomenettelyn tehokkaasta toteuttamisesta. Lahjomattomuutta valvovan kansallisen viraston olisi arvioitava omaisuutta tai mahdollisia eturistiriitoja koskevien ilmoitusten paikkansapitävyys, ja kansallisen korruptiontorjuntakeskuksen olisi suoritettava tällaisia asioita koskeva rikostutkinta. Arvioinnit olisi asetettava tarkoituksenmukaiseen tärkeysjärjestykseen kiinnittäen ensisijaisesti huomiota korkeiden virkamiesten, mukaan lukien tuomarit ja syyttäjät, ilmoituksiin. 
            
            
         
         
            
               Varmistetaan epäilyttävien ilmoitusten riittävä jatkokäsittely, ja sovelletaan järjestelmällisesti seuraamuksia (sakkoja ja muita kurinpitotoimenpiteitä) virheellisistä ilmoituksista, ilmoitusten myöhästymisistä tai omaisuuden ilmoittamatta jättämisestä. Todistustaakka rahojen tai omaisuuden alkuperän osoittamiseksi on virkamiehellä.  Jatketaan omaisuutta koskevien ilmoitusten julkistamista.
            
            
            
               Hyväksytään lakeja oikeasuhtaisista ja varoittavista seuraamuksista korruptiotapauksissa ja syytesuojan rajoittamisesta rikosoikeudellisissa ja hallinnollisissa menettelyissä.
            
            
            
               Hyväksytään uusi korruption vastainen strategia tavoitteena ehkäistä ja vähentää korruptiota EU:n arvojen ja normien mukaisesti, ja aloitetaan sen täytäntöönpano. Vahvistetaan kansallisten korruption vastaisen strategian seurantaryhmän valmiuksia läheisessä yhteistyössä parlamentin ja kansalaisyhteiskunnan kanssa.
            
            
            
               Varmistetaan tuloksellinen yhteistyö asiaankuuluvien EU:n toimielinten ja elinten, kuten Euroopan petostentorjuntaviraston, kanssa sekä näiden asianmukainen tukeminen EU:n varojen hallinnointiin ja valvontaan liittyvissä paikalla suoritettavissa tarkastuksissa ja todentamisissa voimassa olevien sääntöjen ja menettelyjen mukaisesti. 
            
            
            
               Keskipitkän aikavälin ensisijaiset tavoitteet
            
            
               Parannetaan koordinointi- ja yhteistyömekanismia korruption torjunnassa korruption torjunnasta vastaavien viranomaisten, kuten kansallisen korruptiontorjuntakeskuksen, lahjomattomuutta valvovan kansallisen viraston, syyttäjäviranomaisen, sisäasiainministeriön sisäisen suojelun ja korruption torjunnan yksikön sekä tiedustelu- ja turvallisuuspalvelun välillä.
            
            
            
               Perustetaan tehokas koordinointimekanismi korruption, rahanpesun ja terrorismin rahoittamisen vastaista toimintaa varten julkishallinnon valtiolliselle tasolle.
            
            
            
               Kehitetään avoin ansioihin ja ammattipätevyyteen perustuva nimitysmekanismi lahjomattomuutta valvovan kansallisen viraston lahjomattomuutta valvovaa kansallista neuvostoa, hallintoa ja tarkastajia varten, jotta voidaan varmistaa, että lahjomattomuutta valvova kansallinen virasto on riippumaton ja vapaa poliittisista vaikutteista. Varmistetaan, että lahjomattomuutta valvovalla kansallisella virastolla on pääsy tarvittaviin rekistereihin, mukaan lukien kaikki valtiolliset ja yksityiset asiakirjat, jotta varallisuus ja henkilökohtaiset edut voidaan tarkastaa tehokkaasti.  Huolehditaan kansalaisyhteiskunnan edustuksesta lahjomattomuutta valvovassa kansallisessa neuvostossa. 
            
            
            
               Vahvistetaan kansallisen korruptiontorjuntakeskuksen asemaa korruption torjunnassa konkreettisten tulosten aikaansaamiseksi. Varmistetaan, että sillä on riittävä rahoitus ja henkilöstö, selkeät vastuualueet, riittävät valtuudet ja tarvittava autonomia ja että se on suojattu epäasialliselta poliittiselta vaikutukselta. Varmistetaan myös, että se tekee hyvää yhteistyötä muiden korruption torjuntaan osallistuvien lainvalvontaviranomaisten, etenkin korruption torjuntaan erikoistuneen syyttäjänviraston, kanssa. 
            
            
            
               Jatketaan tietoisuuden lisäämistä korruption eri muodoista ja lajeista ja niiden ehkäisemisestä. Tiedotuskampanjoita olisi järjestettävä säännöllisesti. Viestintävälineet ja -strategiat on räätälöitävä kohderyhmän mukaan, ja niiden vaikutusta on arvioitava säännöllisesti.
            
            
            
               Parannetaan järjestelmää korkean tason virkamiesten korruption tutkintaa ja syytteeseenpanoa varten huolehtien oikeudenkäyntien avoimuudesta ja puolueettomuudesta muun muassa luomalla olosuhteet niiden avoimelle käsittelylle tiedotusvälineissä. Korruption torjuntaan erikoistuneen syyttäjänviraston toimenkuva olisi rajattava korkean tason korruptioon, ja sen valmiuksia torjua korkean tason korruptiota olisi parannettava.
            
         
         
            
               Saavutetaan tuntuvampia tuloksia korruption torjunnassa parantamalla korruptiota torjuvien viranomaisten saavutuksia tehokkaampien seuraamusten ja todellisten tuomioiden avulla, etenkin korkean tason virkamiesten korruption osalta.
            
            
               Kehitetään ja lujitetaan kokonaisvaltaista ja johdonmukaista lainsäädäntökehystä lahjomattomuuden edistämiseksi julkisella sektorilla.
            
            
               Tutkitaan perusteellisesti pankkipetokset, jotta vilpillisesti siirretyt varat saataisiin takaisin, ja raportoidaan säännöllisesti ja avoimesti tutkinnan edistymisestä. 
            
            
               Jaetaan toisen vaiheen Kroll-kertomuksen tiedot EU:n kanssa.
            
            
               Varmistetaan että E-Integrity-järjestelmä on yhteensopiva kaikkien valtiollisten ja yksityisten asiakirjajärjestelmien kanssa, jotta varallisuus ja henkilökohtaiset edut voidaan tarkastaa tehokkaasti.  
            
            
               Siirrytään asteittain ilmoitusten sähköiseen toimittamiseen.
            
            
               Lujitetaan määräajoin suoritettavan korruptionvastaisen itsearvioinnin järjestelmää. 
            
            
               Rahanpesun, terrorismin rahoittamisen ja talousrikosten torjunta
            
            
               Lyhyen aikavälin ensisijaiset tavoitteet
            
            
               Saatetaan lainsäädäntö yhdenmukaiseksi neljännen rahanpesun ja terrorismin rahoittamisen vastaisen direktiivin kanssa.
            
            
            
               Varmistetaan, että pääomanliikkeiden vapauttamista ja rahoituskannustimia sekä lainsäädännön muuttamista ja viimeistelyä koskeva uusi lainsäädäntö sopii yhteen assosiaatiosopimukseen perustuvien Moldovan sitoumusten kanssa.
            
            
            
               Parannetaan rahanpesun selvittelykeskuksen teknisiä ja operatiivisia valmiuksia suorittaa tehokkaasti kaikkia rahanpesun ja terrorismin rahoittamisen torjuntaan liittyviä tehtäviä, etenkin rahanpesun selvittelyn parantamiseksi.
            
            
            
               Rahanpesun selvittelykeskuksen olisi enenevässä määrin ja ennakoivasti tartuttava väitteisiin rahanpesusta ja terrorismin rahoittamisesta alkaen ilmoitusvelvollisista elimistä, jotka ilmoittavat järjestelmällisesti epäilyttävistä liiketoimista ja joille voidaan määrätä seuraamuksia ilmoittamatta jättämisestä.  
            
            
               Vahvistettava ennaltaehkäisevää jäädytysmenettelyä antamalla kyseisille ilmoitusvelvollisille toimijoille toimivalta pysäyttää epäilyttävät liiketoimet. 
            
            
               Perustetaan kansallinen varojen takaisinperinnästä vastaava yksikkö, joka edistää tehostetun yhteistyön avulla mahdollisimman nopeaa EU:n laajuista rikoksista peräisin olevien varojen jäljittämistä.
            
            
               Keskipitkän aikavälin ensisijaiset tavoitteet
            
            
               Toteutetaan yleistä talousrikoksia ja talousrikostutkintaa koskevaa toimintapolitiikkaa/strategiaa, joka kattaa kaikki asiaankuuluvat viranomaiset, mukaan lukien syyttäjälaitos, ja jonka tarkoituksena on nopeuttaa monimutkaisia ja pitkällisiä talousrikostutkintoja. Sisällytetään strategiaan talousrikostutkinnan ja tiedusteluun perustuvan poliisitoiminnan malli, jotta tietojen analysoinnin perusteella voidaan toteuttaa ennakoivia lainvalvontatoimia.
            
         
         
            
               Lujitetaan sellaista rahanpesun ja terrorismin rahoittamisen vastaista lainsäädäntökehystä, joka on linjassa YK:n turvallisuusneuvoston päätöslauselmien ja FATF:n suositusten kanssa ja jossa on otettu huomioon Moneyval-komitean puitteissa tehtyjen keskinäisten arviointien tulokset, ja pannaan se täytäntöön.
            
            
               Pannaan täytäntöön toimiva ja kunnianhimoinen varojen takavarikointia ja menetetyksi tuomitsemista koskeva lainsäädäntö, joka ylittää EU:n tasolla asetetut vähimmäisvaatimukset ja sisältää myös esimerkiksi säännöksiä (siviilioikeudellisesta) menetetyksi tuomitsemisesta, kun perustana ei ole rikostuomiota. 
            
            
               Lujitetaan menetetyksi tuomitsemista, varojen takaisin hankkimista ja varojen hoitoa koskevaa operatiivista yhteistyötä tehokkaalla viestinnällä ja parhaiden käytäntöjen jakamisella Moldovan varojen takaisinhankinnasta vastaavan toimiston ja EU:n välillä.
            
            
               Lujitetaan operatiivista yhteistyötä rahanpesun selvittelystä ja julkisen talouden tarkastuksesta vastaavien yksiköiden, poliisin, vero- ja tulliviranomaisten välillä hyödyntämällä yhteentoimivuutta ja tietojen vaihtoa (esimerkiksi räätälöityjen tietojen vaihtoa koskevien sopimusten pohjalta).  Operatiivisen yhteistyön helpottamiseksi olisi nimitettävä yksiköiden välisiä yhteyshenkilöitä. Olisi harkittava tilapäisiä henkilöstövaihtoja koulutustarkoituksissa.
            
            
               Laaditaan yhteistyössä yhteisen lainvalvonnan koulutuskeskuksen (ks. edellä) kanssa koulutusohjelma, johon sisältyy selkeä hyväksymisprosessi talousrikosten tutkijoille ja analysoijille. Annetaan muiden alojen virkatovereille mahdollisuus osallistua talousrikostutkintaa koskevaan koulutukseen ja kannustetaan heitä siihen.   Talousrikostutkinnan tärkeys olisi otettava asianmukaisesti huomioon tutkijoiden, syyttäjien ja tuomareiden koulutuksessa.
            
            
               Kehitetään opastusta ja ohjeita ilmoitusvelvollisille elimille, jotka ilmoittavat järjestelmällisesti epäilyttävistä liiketoimista, jotta voidaan tehostaa rahanpesun ja terrorismin rahoituksen torjuntaa koskevan kansallisen lainsäädännön täytäntöönpanoa.
            
            
            
               Yhteistyö muuttoliike- ja turvapaikka-asioiden sekä rajaturvallisuuden alalla
            
            
               Muuttoliike- ja turvapaikka-asiat
            
            
               Lyhyen aikavälin ensisijaiset tavoitteet
            
            
               Jatketaan EU:n ja Moldovan välisen takaisinottosopimuksen täytäntöönpanoa, ja jatketaan Moldovan kansalaisten uudelleenkotouttamisen tukemista.
            
            
               Jatketaan sellaisen tiedon jakamista, jolla selvennetään viisumivapaaseen matkustamiseen liittyviä oikeuksia ja velvollisuuksia, mukaan lukien tiedot säännöistä, jotka koskevat pääsyä EU:n työmarkkinoille (muun muassa EU:n maahanmuuttoasioiden portaalin kautta), EU:n puitteita lailliselle maahanmuutolle (direktiivit tiettyjen kolmansien maiden kansalaisten maahantulon ja oleskelun edellytyksistä) ja viisumivapausjärjestelyn tarjoamien oikeuksien väärinkäytön seurauksista. Jaetaan myös tietoa EU:n jäsenvaltioiden terveydenhuoltojärjestelmiin liittyvistä oikeuksista ja velvollisuuksista. 
            
            
               Jatketaan käytännön yhteistyön kehittämistä EU:n ja Moldovan liikkuvuuskumppanuuden puitteissa.
            
            
               Keskipitkän aikavälin ensisijaiset tavoitteet
            
            
               Edistetään ja lujitetaan yhteistyötä EU:n ja Moldovan liikkuvuuskumppanuuden puitteissa EU:n jäsenvaltioiden aktiivisella osallistumisella kiinnittäen erityistä huomiota muuttoliike- ja kehitysasioihin. 
            
            
               Vahvistetaan olemassa olevaa infrastruktuuria (mukaan lukien säilöönottokeskukset) ja asiasta vastaavien elinten henkilöresursseja, jotta voidaan varmistaa Moldovan alueella laittomasti oleskelevien ja/tai sen kautta kulkevien kolmansien maiden kansalaisten palauttaminen, huolehtia säilöönotettujen maahanmuuttajien ihmisoikeuksien kunnioittamisesta ja kehittää kotoutumista koskevia puitteita.
            
            
               Tehostetaan maahanmuutto- ja turvapaikka-asioiden viraston toimintaa keskeisenä toimijana järjestelmässä, jossa pidetään kirjaa muuttovirroista ja hallitaan niitä, 1) parantamalla oikeudellista kehystä, vastaanotto-oloja ja ulkomaalaisten dokumentointia, 2) parantamalla alueellisia palveluja ulkomaalaisten laittoman oleskelun torjumiseksi ja ulkomaalaisten laskemiseksi, 3) parantamalla infrastruktuuria ja myöntämällä tarvittavat taloudelliset ja henkilöresurssit. 
            
            
               Jatketaan muuttovirtoja ja turvapaikkahakemuksia koskevan datan keräämiseen ja analysointiin käytettävän järjestelmän lujittamista päivittämällä laajennettua muuttoprofiilia, ja jatketaan muuttoliike- ja turvapaikka-asioita koskevien arviointi- ja riskianalyysikertomusten laatimista.  
            
            
               Jatketaan turvapaikkalainsäädännön, joka tarjoaa hyvät puitteet kansainvälistä suojelua tarvitsevien ihmisten suojelemiseksi, tehokasta täytäntöönpanoa parantamalla vastaanottokeskuksen infrastruktuuria.
            
            
               Koulutetaan virkamiehiä, sisäasiainministeriön työntekijöitä ja tuomareita turvapaikka- ja maahanmuuttoasioissa.
            
         
         
            
               Noudatetaan yhdennettyä lähestymistapaa maahanmuuttajayhteisöihin liittyvissä asioissa, ja tuetaan niihin liittyviä kansallisten ja paikallisten viranomaisten valmiuksia.
            
            
               Kehitetään tehokkaampia keinoja edistää kiertomuuttoa.
            
            
            
               Rajaturvallisuus
            
            
               Lyhyen aikavälin ensisijaiset tavoitteet
            
            
               Vahvistetaan rajaturvallisuutta entisestään ja säilytetään rajatarkastusten ja rajavalvonnan korkea laatu, sekä lisätään ja parannetaan kiinteää ja liikkuvaa videovalvontaa.
            
            
               Lisätään yhteistä rajavalvontaa EU:n ja Moldovan rajalla.
            
            
               Keskipitkän aikavälin ensisijaiset tavoitteet
            
            
               Järjestetään edelleen asianmukainen infrastruktuuri, tekniset laitteet, tietojärjestelmät sekä taloudelliset ja henkilöresurssit Moldovan yhdennettyä rajaturvallisuutta koskevan strategian sekä toimintasuunnitelman mukaisesti.
            
            
               Jatketaan rajaturvallisuusyhteistyön lujittamista Euroopan raja- ja merivartioviraston (Frontex) kanssa.
            
            
               Pannaan täytäntöön rajat ylittävän yhteistyön aloitteita, ja lujitetaan yhteistyötä EU:n jäsenvaltioiden kanssa, jotta voidaan edistää Eurosurin rajan läheisen alueen yhteisen tiedustelutilannekuvan, jota hallinnoi Frontex, monipuolistamista ja laajentamista perustamalla alueellinen verkosto Romanian ja muiden alueen maiden kanssa.  
            
            
               Parannetaan tilannekuvaa kansallisella ja paikallisella tasolla lujittamalla riskianalyysiä, tiedon analysointia ja tietojen vaihtoa kansallisten ja kansainvälisten kumppaneiden kanssa.
               
            
               Oikeudellinen yhteistyö
            
            
               Keskipitkän aikavälin ensisijaiset tavoitteet
            
            
               Tehostetaan (määrällisesti ja laadullisesti) Moldovan ja Eurojustin yhteistyötä rajat ylittävissä rikostapauksissa.
            
            
               Jatketaan oikeudellisen yhteistyön vahvistamista siviili- ja kauppaoikeuden asioissa seuraavilla tavoilla:
            
            
               –Liitytään siviilioikeudellista yhteistyötä koskeviin monenvälisiin yleissopimuksiin, erityisesti vuoden 1970 yleissopimukseen todisteiden vastaanottamisesta ulkomailla siviili- tai kauppaoikeudellisissa asioissa, ja pannaan ne täytäntöön.
            
            
               –Liitytään lastensuojelua koskeviin monenvälisiin yleissopimuksiin, etenkin kansainvälistä yksityisoikeutta käsittelevän Haagin konferenssin yleissopimuksiin perheoikeuden alalla, ja pannaan ne täytäntöön.
            
            
               –Pohjustetaan liittymistä vuoden 1996 yleissopimukseen toimivallasta, sovellettavasta laista, tunnustamisesta, täytäntöönpanosta ja yhteistyöstä vanhempainvastuuta ja lastensuojelutoimenpiteitä koskevissa asioissa ja sen täytäntöönpanoa erityisesti arvioimalla kansallisia valmiuksia ja resursseja.
            
            
               Vahvistetaan rikosasioissa tehtävää oikeudellista yhteistyötä liittymällä asiaa koskeviin, erityisesti Euroopan neuvoston yleissopimuksiin ja panemalla ne täytäntöön.
            
         
         
            
               2.5
                     Kauppa ja kaupan liitännäistoimenpiteet (pitkälle menevä ja laaja-alainen vapaakauppa-alue)
            
            
            
               Pitkälle menevä ja laaja-alainen vapaakauppa-alue on merkittävä osa assosiaatiosopimusta. Sen vuoksi odotetaan, että sitä koskeva assosiaatiosopimuksen osa, sen V osasto (Kauppa ja kaupan liitännäistoimenpiteet), asetetaan asian tärkeyden mukaiselle etusijalle assosiaatiosopimuksen muodostamassa kokonaisuudessa sekä EU:n ja Moldovan suhteissa.    
            
            
               Tavarakauppa
            
            
               Osapuolet tekevät yhteistyötä erityisesti yhteisten kuulemisten kautta pannakseen täytäntöön tavaroiden, energia mukaan luettuna, markkinoillepääsyä koskevat määräykset. Tämän tavoitteet ovat seuraavat:
            
            
               Lyhyen aikavälin ensisijaiset tavoitteet
            
            
               Tehdään kauppatasetilastojen alalla lisäparannuksia, jotta osapuolet voivat soveltaa toimenpiteiden kiertämisen estämiseen tarkoitettua mekanismia moitteettomasti.
            
            
               Tehdään yhteistyötä Moldovan kilpailukyvyn parantamiseen tähtäävän etenemissuunnitelman täytäntöönpanossa.
            
            
               Vaihdetaan tietoja markkinoillepääsyyn liittyvästä kehityksestä ja asiaa koskevasta politiikasta Moldovassa.
            
            
               Toteutetaan toimenpiteitä kaupan alan taloudellisten toimijoiden liiketoimintaympäristön parantamiseksi.
            
            
               Keskipitkän aikavälin ensisijaiset tavoitteet
            
            
               Parannetaan Moldovan vientikapasiteettia muun muassa käynnistämällä yrityskohtaisia viennin kehittämisen taloudellisia ja muita tukijärjestelmiä. 
            
            
               Lisätään EU:n ja Moldovan yhteistyötä pitkälle menevän ja laaja-alaisen vapaakauppa-alueen mahdollisesti edellyttämän lainsäädännön valmistelu- ja täytäntöönpanoprosessissa. 
            
            
               Varmistetaan kauppaan liittyvien energia-alan määräysten noudattaminen.
            
            
               Pannaan täytäntöön vuosiksi 2016–2020 laaditun kansallisen vienninedistämistä ja investointien houkuttelemista koskevan strategian vuosia 2018–2020 koskevat energiaan liittyvät osat, mukaan lukien strategian väliarviointi vuonna 2018. 
            
            
               Tekniset määräykset, standardointi ja näitä koskeva infrastruktuuri
            
            
               Osapuolet tekevät yhteistyötä, jotta Moldova saavuttaisi yhdenmukaisuuden EU:n teknisten määräysten sekä standardointia, metrologiaa, akkreditointia ja vaatimustenmukaisuuden arviointia koskevien menettelyjen ja markkinavalvontajärjestelmän kanssa assosiaatiosopimuksen ja erityisesti sen pitkälle menevää ja laaja-alaista vapaakauppa-aluetta koskevan osan mukaisesti.
            
            
               Valmistelujen yhteydessä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Vaihdetaan tietoja siitä, miten sopimuksen liitteisiin sisältyvät sitoumukset Moldovan lainsäädännön lähentämiseksi unionin säännöstöön täyttyvät sekä kyseisen lainsäädännön täytäntöönpanosta.
            
         
         
            
               Parannetaan asianomaisten valtiollisten elinten, instituutioiden ja virastojen hallinnollisia valmiuksia.
            
            
               Keskipitkän aikavälin ensisijaiset tavoitteet
            
            
               Kehitetään hallintoinfrastruktuuria, joka liittyy teknisiin määräyksiin sekä standardointia, metrologiaa, akkreditointia ja vaatimustenmukaisuuden arviointia koskeviin menettelyihin ja markkinavalvontajärjestelmään esimerkiksi luomalla kansallinen informaatiojärjestelmä.
            
            
               Kehitetään tai tehostetaan yhteistyötä alan kansainvälisissä ja EU:n järjestöissä, kuten EURAMET, EA, CEN, CENELEC, ETSI ja WELMEC, ja tarvittaessa liitytään niiden jäseneksi.
            
            
               Vaihdetaan tietoja muista olennaisista näkökohdista, jotka koskevat Moldovan suunnitelmia kaupan teknisten esteiden alalla, sekä sovellettavista määräajoista.
            
            
               Suunnitellaan ja toteutetaan yhteistyössä Moldovan yksityisen sektorin edustuselinten kanssa perusteellinen tiedotus- ja neuvontakampanja, jolla autetaan moldovalaisia yrityksiä ymmärtämään paremmin EU:n tuotenormeja ja tuotteiden markkinoille saattamiseen liittyviä vaatimuksia. 
            
            
               Tehdään yhteistyötä teollisuustuotteiden vaatimustenmukaisuuden arviointia ja hyväksymistä koskevan sopimuksen valmisteluissa.
            
            
               Terveys- ja kasvinsuojelutoimet
            
            
               Osapuolet tekevät yhteistyötä lähentääkseen Moldovan elintarvikkeita ja rehuja, kasvien terveyttä ja eläinten terveyttä ja hyvinvointia koskevaa lainsäädäntöä ja käytäntöä assosiaatiosopimuksen liitteissä lueteltuun EU:n lainsäädäntöön ja käytäntöön. Yhteistyöllä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Yksinkertaistetaan maatalouselintarvikkeiden tuonti-/vientitodistusmenettelyä.
            
            
               Laaditaan vuosiksi 2017–2022 elintarvikkeiden turvallisuutta koskeva strategia, ja pannaan se täytäntöön. 
            
            
               Parannetaan yhteistyötä kansallisen elintarviketurvallisuusviraston ja maatalousministeriön välillä lainsäädännöllisten uudistusten valmistelemiseksi ja toteuttamiseksi terveys- ja kasvinsuojelutoimien alalla.
            
            
               Vahvistetaan hallinnollisia valmiuksia kouluttamalla asiasta vastaavien valtiollisten elinten ja täytäntöönpanoelinten ja -virastojen henkilöstöä valmistelemaan ja panemaan täytäntöön EU:n lainsäädännön mukaista lainsäädäntöä.
            
            
               Järjestetään tiedotuskampanjoita alalla toimivien virastojen, yritysten ja kansalaisjärjestöjen kanssa EU:n markkinoille pääsemisen edellytyksistä ja kansalaisyhteiskunnan kanssa elintarvikkeiden ja rehujen turvallisuuteen liittyvistä kuluttajanäkökohdista (RASFF).
            
            
               Hankitaan akkreditointi kaikille laboratorioille, jotka osallistuvat kansainvälisten standardien viralliseen valvontaan, jotta viennin edellyttämät terveys- ja kasvinsuojeluvaatimukset täyttyvät ja elintarvikkeiden turvallisuus paranee Moldovan kotimarkkinoilla.
            
            
               Keskipitkän aikavälin ensisijaiset tavoitteet
            
            
               Uudistetaan kansallisen elintarviketurvallisuusviraston organisaatiota ja kehitetään sen valmiuksia uuden vuosiksi 2017–2022 laadittavan elintarvikkeiden turvallisuutta koskevan strategian perusteella. 
            
            
               Saatetaan päätökseen Moldovan nykyisen elintarvikkeiden turvallisuutta koskevan strategian täytäntöönpano keskittyen erityisesti lainsäädännön laatuun ja lainvalvontavalmiuksiin, sekä korjataan mahdollisesti havaitut puutteet.
            
            
               Lähennetään Moldovan lainsäädäntöä sopimuksen liitteissä lueteltuun asiaa koskevaan unionin säännöstöön, ja huolehditaan sen tehokkaasta täytäntöönpanosta ja soveltamisesta.
            
         
         
            
               Parannetaan edelleen EU:n vaatimusten mukaisesti infrastruktuuria ja siihen liittyviä valmiuksia, jotka ovat tarpeen pantaessa täytäntöön erityisesti eläinten ja kasvien terveyteen sekä elintarvikkeiden turvallisuutta valvoviin laboratorioihin ja rajatarkastusasemiin liittyvää lainsäädäntöä.
            
            
               Saatetaan valmiiksi ennakkovaroitusjärjestelmä, joka koskee elintarvikkeita ja rehuja sekä eläinten ja kasvien terveyttä ja turvallisuutta.
            
            
               Tullimenettelyjen ja kaupan helpottaminen
            
            
               Osapuolet tekevät yhteistyötä saattaakseen Moldovan lainsäädännön assosiaatiosopimuksen V osastossa ja asiaa koskevissa liitteissä lueteltujen EU:n säädösten, EU:n tullitoiminnan ohjeiden ja kansainvälisten standardien mukaiseksi. Yhteistyöllä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Yhdenmukaistetaan Moldovan lainsäädäntö Euroopan unionin tullikoodeksin kanssa. 
            
            
            
               Jatketaan tulliyhteistyön strategisten puitteiden täytäntöönpanoa.
            
            
               Jatketaan Moldovan tullin ja sen infrastruktuurin nykyaikaistamista sekä henkilöstön kouluttamista erityisesti palvelusuuntautuneen ja korruptiosta vapaan toimintakulttuurin lujittamiseksi.
            
            
               Laaditaan etenemissuunnitelma Moldovan liittymiseksi yhteistä passitusmenettelyä koskevaan yleissopimukseen, ja perustetaan hanketyöryhmä.
            
            
               Käynnistetään vuoropuhelu petosten torjunnasta laittoman kaupan, myös valmisteveron alaisten tuotteiden kaupan, ehkäisemiseksi etenkin tehostamalla keskinäistä hallinnollista avunantoa tulliasioissa koskevaan pöytäkirjaan perustuvaa yhteistyötä.
            
            
               Huolehditaan maantieteellisten merkintöjen ja teollis- ja tekijänoikeuksien suojaa koskevan Moldovan lainsäädännön tehokkaasta täytäntöönpanosta, ja annetaan tullivirkailijoille tähän liittyvää asianmukaista koulutusta.
            
            
               Keskipitkän aikavälin ensisijaiset tavoitteet
            
            
               Mukautetaan valtuutettuja talouden toimijoita koskeva Moldovan järjestelmä EU:n vastaavaan järjestelmään vastavuoroista tunnustamista silmällä pitäen.
            
            
               Yhdenmukaistetaan lainsäädäntöä ja luodaan edellytykset, jotta Moldova voisi liittyä yhteistä passitusmenettelyä koskevaan yleissopimukseen.
            
            
               Jatketaan tullimenettelyjen yksinkertaistamista ja uudenaikaistamista, ja varmistetaan niiden tehokas soveltaminen.
            
            
               Tehdään riskiperusteista tullivalvontaa koskevaa yhteistyötä ja jaetaan olennaisia tietoja, joiden avulla voidaan parantaa riskien hallintaa ja toimitusketjujen turvallisuutta, helpottaa laillista kauppaa ja edistää tuontiin, vientiin tai kauttakulkuun tarkoitettujen tavaroiden turvallisuutta.
            
            
               Tehostetaan menettelyjä, jotta Moldova voisi liittyä nopeasti tupakoinnin torjuntaa koskevaan WHO:n puitesopimuksen lisäpöytäkirjaan, ja pannaan se täytäntöön tupakkatuotteiden laittoman kaupan estämiseksi.
            
            
               Alkuperäsäännöt
            
            
               Osapuolet tekevät yhteistyötä pannakseen täytäntöön alkuperäsäännöt, jotka on vahvistettu assosiaatiosopimuksen pöytäkirjassa ja jotka johtuvat Moldovan liittymisestä etuuskohteluun oikeuttavia Paneurooppa–Välimeri-alkuperäsääntöjä koskevaan alueelliseen yleissopimukseen. Yhteistyöllä pyritään muun muassa seuraaviin tavoitteisiin:
            
         
         
            
               Lyhyen aikavälin ensisijaiset tavoitteet
            
            
               Keskustellaan menettelyistä, joita Moldovan tulli soveltaa tällä hetkellä tuotteiden alkuperän varmentamisessa ja tarkastamisessa, ja tarkistetaan niitä tarvittaessa.
            
            
               Keskipitkän aikavälin ensisijaiset tavoitteet
            
            
               Autetaan Moldovaa panemaan täytäntöön velvoitteet, jotka johtuvat sen liittymisestä yleissopimukseen.
            
            
               Annetaan Moldovan tullille koulutusta etuuskohteluun oikeuttavan alkuperän varmentamisessa ja tarkastamisessa.
            
            
            
               Sijoittautuminen, palvelukauppa ja sähköinen kauppa
            
            
               Osapuolet jatkavat vuoropuheluaan sijoittautumisesta, palvelukaupasta ja sähköisestä kaupasta assosiaatiosopimuksen asiaa koskevien määräysten mukaisesti. Ne panevat täytäntöön palvelujen alalla tehdyt sitoumukset assosiaatiosopimuksen liitteiden mukaisesti. Yhteistyöllä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Järjestetään koulutusta ja luodaan riittävät hallinnolliset valmiudet, joita lainsäädännön lähentämisen toteuttaminen edellyttää.
            
            
               Varmistetaan säännöllinen tietojenvaihto suunnitellusta tai käynnissä olevasta lainsäädäntötyöstä lähentämiseen valituilla aloilla, ja käydään tähän tähtäävää vuoropuhelua.
            
            
               Varmistetaan, että palvelujen ja sijoittautumisen oikeudelliset puitteet Moldovassa vastaavat pitkälle menevästä ja laaja-alaisesta vapaakauppa-alueesta johtuvia oikeuksia ja velvollisuuksia ja mahdollistavat siihen liittyvien markkinoillepääsyä koskevien sitoumusten tehokkaan täytäntöönpanon.
            
            
            
               Juoksevat maksut ja pääomanliikkeet
            
            
               Osapuolet jatkavat pääomanliikkeistä ja maksuista käymäänsä vuoropuhelua tarkoituksenaan erityisesti valvoa kaikkien assosiaatiosopimuksen sitoumusten noudattamista.
            
            
               Julkiset hankinnat
            
            
               Osapuolet tekevät yhteistyötä, jotta Moldova panisi täytäntöön assosiaatiosopimuksen julkisia hankintoja koskevan luvun ja siihen liittyvät uudistukset. Yhteistyöllä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Koordinoidaan Moldovan julkisten hankintojen oikeudellisen kehyksen yhdenmukaistamista Euroopan komission kehyksen kanssa.
            
            
               Annetaan ajoissa tarkkaa tietoa Moldovan lainsäädännön kehityksestä erityisesti hankintapolitiikkaan ja sen valvontaan vaikuttavan suunnitteilla olevan lainsäädännön osalta.
            
         
         
            
               Hyväksytään Moldovan julkisten hankintojen strategia ja aloitetaan sen täytäntöönpano, jotta saadaan toimiva, kilpailukykyinen, vastuuvelvollinen ja avoin hankintajärjestelmä, joka herättää ja turvaa Moldovan kansalaisten ja julkisten hankintojen alan kansainvälisten yhteisön luottamuksen.
            
            
               Kehitetään tarvittavia taitoja ja hallinnollisia valmiuksia julkisten hankintojen menettelyjen tehostamiseksi, mukaan lukien näkökohdat, jotka voivat edistää Moldovan älykästä, kestävää ja osallistavaa talouskasvua.
            
            
               Annetaan ajoissa tarkkaa tietoa Moldovan lainsäädännön kehityksestä erityisesti hankintapolitiikkaan ja sen valvontaan vaikuttavan suunnitteilla olevan lainsäädännön osalta.
            
            
               Keskipitkän aikavälin ensisijaiset tavoitteet
            
            
               Pannaan täytäntöön Moldovan julkisten hankintojen strategia.
            
            
               Toteutetaan kansallinen julkisten hankintojen uudistus mukauttamalla lainsäädäntö asteittain ja ajantasaisesti asiaa koskevaan EU:n oikeudelliseen kehykseen, ja varmistetaan sen asianmukainen soveltaminen ja täytäntöönpano. 
            
            
               Kehitetään hankintapolitiikan täytäntöönpanon valvonnasta vastaavien elinten osaamista ja hallinnollisia valmiuksia.
            
            
               Huolehditaan kansallisen valituksia käsittelevän toimiston riippumattomuudesta ja siitä, että sillä on riittävät hallinnolliset valmiudet tarjota tehokkaita oikaisukeinoja asiaa koskevan EU:n lainsäädännön mukaisesti. 
            
            
               Jatketaan sähköisen hankintamenettelyn käyttöönottoa, ja parannetaan siihen liittyvän tietoteknisen välineen toimintoja.
            
            
               Mukautetaan oikaisukeinojärjestelmä riippumattomuutta, rehellisyyttä ja avoimuutta koskevaan EU:n säännöstöön, jotta valitukset voidaan käsitellä nopeasti ja asiantuntevasti.
            
            
               Harkitaan keskitettyjen hankintayksiköiden perustamista, ja varmistetaan, että kaikilla hankintasopimuksia tekevillä viranomaisilla/yksiköillä on asianmukainen henkilöstö ja tarvittavat resurssit tehtäviensä hoitamiseen. 
            
            
               Annetaan ja pannaan täytäntöön yleishyödyllisiä palveluja, toimilupia sekä julkisen ja yksityisen sektorin kumppanuuksia koskeva hankintalainsäädäntö, joka on linjassa EU:n tämän alan lainsäädännön kanssa. 
            
            
            
               Teollis- ja tekijänoikeudet
            
            
               Osapuolet tekevät yhteistyötä yhdenmukaistaakseen Moldovan lainsäädäntöä assosiaatiosopimuksen mukaisesti EU:n lainsäädäntöön ja kansainvälisiin normeihin teollis- ja tekijänoikeuksien alalla. Yhteistyöllä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Toteutetaan toimia yleisen tietoisuuden lisäämiseksi teollis- ja tekijänoikeuksien suojan alalla, ja käydään tuloksellista vuoropuhelua oikeudenhaltijoiden kanssa.
            
            
               Huolehditaan osapuolten tämän alan lainsäädännön ja normien asianmukaisesta soveltamisesta ja täytäntöönpanosta, ja kehitetään teollis- ja tekijänoikeuksien noudattamisen ja valvonnan seurantavälineitä, joita sovelletaan assosiaatiosopimuksen mukaisesti.
            
            
               Keskipitkän aikavälin ensisijaiset tavoitteet
            
            
               Varmistetaan, että molempien osapuolten oikeudenhaltijoilla on teollis- ja tekijänoikeuksiensa riittävä ja tehokas suoja ja että oikeuksien noudattaminen varmistetaan riittävin toimin.
            
         
         
            
               Vahvistetaan asiasta vastaavien valtiollisten elinten ja täytäntöönpanovirastojen, Moldovan tulli mukaan lukien, lainvalvontavalmiuksia, ja raportoidaan hallinnollisten valmiuksien tilasta säännöllisesti.
            
            
               Varmistetaan, että on olemassa asianmukaiset oikeudelliset puitteet, jotta voidaan taata oikeudenhaltijoiden oikeussuojan toteutuminen sekä se, että käytettävissä on seuraamuksia ja että ne pannaan tehokkaasti täytäntöön.
            
            
               Vakiinnutetaan asiaan liittyvät institutionaaliset rakenteet sekä valtion teollis- ja tekijänoikeuksien viraston ja yhteisvalvontajärjestöjen asema. Lujitetaan yhteistyötä kolmansien maiden viranomaisten, yhteisvalvontajärjestöjen ja toimialajärjestöjen kanssa.
            
            
               Pannaan täytäntöön normit, jotka sisältyvät teollis- ja tekijänoikeuksien noudattamisen varmistamisesta annettuun direktiiviin 2004/48/EY ja teollis- ja tekijänoikeuksien tullivalvonnasta 12 päivänä kesäkuuta 2013 annettuun Euroopan parlamentin ja neuvoston asetukseen (EU) N:o 608/2013.
            
            
               Toteutetaan tehokkaita toimia väärentämisen ja laittoman kopioinnin torjumiseksi, ja huolehditaan oikeuksien noudattamisen varmistamisesta annetun lainsäädännön ja teollis- ja tekijänoikeuksien loukkaamisesta johtuvien seuraamusten tehokkaasta täytäntöönpanosta vuoteen 2020 ulottuvan kansallisen teollis- ja tekijänoikeusstrategian perusteella, sekä laaditaan säännöllisesti raportteja, jotka perustuvat konkreettisiin ja mitattavissa oleviin tavoitteisiin ja tietoihin.
            
            
               Kilpailu
            
            
               Osapuolet tekevät yhteistyötä pannakseen täytäntöön assosiaatiosopimuksen kilpailua koskevan luvun ja siihen liittyvät uudistukset. Yhteistyöllä pyritään muun muassa seuraaviin tavoitteisiin:
            
            
               Keskipitkän aikavälin ensisijaiset tavoitteet
            
            
               Varmistetaan, että Moldovan institutionaaliset puitteet ja hallinnolliset valmiudet takaavat kilpailulainsäädännön tehokkaan ja puolueettoman täytäntöönpanon, ja huolehditaan, että kaikilla talouden toimijoilla on tasapuoliset toimintaedellytykset.
            
            
               Tehostetaan vuoropuhelua lainvalvonnasta tällä alalla saaduista kokemuksista sekä muusta kilpailuun liittyvästä lainsäädännön kehityksestä muun muassa järjestämällä viranomaisille koulutusta sekä tarjoamalla tilapäistä asiantuntija-apua valtiontukisääntöjen yleisestä noudattamisesta.
            
            
            
               Avoimuus
            
            
               Osapuolet kiinnittävät erityistä huomiota toimintaan, jolla on seuraavat tavoitteet:
            
            
               Lyhyen aikavälin ensisijaiset tavoitteet
            
            
               Laaditaan valtionhallinnon tiedotusstrategia, ja määritellään keskeiset aiheet, joihin hallinnon viestinnässä keskitytään.
            
            
               Parannetaan valtionhallinnon viestintätoimiston strategisen suunnittelun valmiuksia.
            
            
               Keskustellaan avoimeen politiikan määrittelyyn liittyvistä parhaista käytännöistä ja kokemuksista ottamalla erityisesti kansalaisyhteiskunta mukaan eri alojen politiikkoja koskevaan vuoropuheluun. 
            
            
               Vaihdetaan tietoja ja annetaan koulutusta muun muassa viestintämekanismeista ja sidosryhmien kuulemisesta.
            
            
               Järjestetään seminaareja ja muita laajalle yleisölle suunnattuja tapahtumia, joiden tarkoituksena on selittää assosiaatiosopimuksen täytäntöönpanoa ja lainsäädännön lähentämisprosessia.
            
            
               Keskipitkän aikavälin ensisijaiset tavoitteet
            
         
         
            
               Noudatetaan kauppaan liittyvän politiikan määrittelyn avoimuutta koskevia sitoumuksia, ja harkitaan, mitä mekanismeja voi olla tarpeen ottaa käyttöön.
            
            
               Parannetaan lailla taattua julkisen tiedon ilmaista ja helppoa saantia.
            
            
            
            
            
               Kauppa ja kestävä kehitys
            
            
               Osapuolet jatkavat vuoropuheluaan ja toimia, jotka liittyvät assosiaatiosopimuksen asiaa koskevan luvun soveltamisalaan kuuluviin asioihin.  Tässä yhteydessä pyritään muun muassa seuraaviin tavoitteisiin:
            
            
               Lyhyen ja keskipitkän aikavälin tavoitteet
            
            
               Vaihdetaan tietoja alaa koskevien osapuolten poliittisten kehysten tai kestävään kehitykseen liittyvien kansainvälisten sitoumusten täytäntöönpanosta.
            
            
               Keskustellaan kyseisen luvun perusteella tehtyjen, sidosryhmien osallistumista ja kansalaisyhteiskunnan kanssa käytävää vuoropuhelua koskevien sitoumusten käytännön toteutuksesta.
            
            
               Varmistetaan, että työsuojelutarkastukset pysyvät kansainvälisten ja EU:n periaatteiden mukaisina.
            
            
               Jaetaan parhaita käytänteitä ja kokemuksia.
            
            
               Osapuolet pitävät mielessä, että painopisteet, jotka liittyvät 2.2 jaksossa mainittuihin ammattiyhdistysoikeuksiin ja työelämän perusnormeihin, sekä 2.6 jaksossa (Työllisyys, sosiaalipolitiikka ja yhtäläiset mahdollisuudet) yksilöidyt painopisteet ovat erittäin keskeisiä kauppaa ja kestävää kehitystä käsittelevän luvun täytäntöönpanon kannalta, joten niitä olisi tarkasteltava assosiaatiosopimuksen kyseisen osan valossa.
            
            
               
            
               2.6
                     Talouskehitys ja markkinamahdollisuudet
            
            
            
               Osapuolet tekevät yhteistyötä tukeakseen Moldovaa moitteettomasti toimivan markkinatalouden luomisessa ja sen politiikkojen lähentämisessä EU:n politiikkoihin vakaata makrotaloutta, tervettä julkistaloutta, vahvaa rahoitusjärjestelmää ja tasapainoista maksutasetta koskevien periaatteiden mukaisesti. Tällä yhteistyöllä pyritään edistämään erityisesti seuraavien tavoitteiden saavuttamista:
            
            
               Lyhyen aikavälin ensisijaiset tavoitteet
            
            
               Toteutetaan Kansainvälisen valuuttarahaston kanssa sovittu uudistusohjelma.
            
            
               Aloitetaan EU:n kanssa sovitun makrotaloudellista rahoitusapua koskevan operaation toteutus, kunhan se on hyväksytty.
            
         
         
            
               Keskipitkän aikavälin ensisijaiset tavoitteet
            
            
               Saatetaan päätökseen Kansainvälisen valuuttarahaston kanssa sovittu uudistusohjelma.
            
            
               Saatetaan päätökseen EU:n kanssa sovitun ja hyväksytyn makrotaloudellista rahoitusapua koskevan operaation toteutus.
            
            
               Seurataan makrotaloudellista kehitystä, keskustellaan keskeisistä politiikkaan liittyvistä haasteista ja vaihdetaan tietoja parhaista käytännöistä lujittamalla säännöllistä makrotaloudellista vuoropuhelua, jotta voidaan parantaa talouspolitiikan laatua. 
            
            
               Jatketaan Moldovan keskuspankin ja valtion rahoitusmarkkinakomitean riippumattomuuden, valvontavaltuuksien ja valmiuksien kehittämistä.  Jaetaan EU:n kokemuksia raha- ja valuuttakurssipolitiikasta sekä rahoitus- ja pankkisektorin sääntely- ja valvontapolitiikoista, jotta voidaan edelleen kehittää Moldovan valmiuksia näillä aloilla.
            
            
               Parannetaan julkisen talouden kestävyyttä ja hallintoa toteuttamalla finanssipoliittisia uudistuksia ja muun muassa parantamalla talousarvion parlamentaarisen valvonnan toteutusta. 
            
            
               Jatketaan avoimien, kilpailukykyisten ja läpinäkyvien yksityistämissääntöjen ja -menettelyjen kehittämistä, ja pannaan ne täytäntöön EU:n parhaiden käytänteiden mukaisesti.
            
            
               Yhtiöoikeus, kirjanpito ja tilintarkastus, yritysten hallinto- ja ohjausjärjestelmä
            
            
               Osapuolet tekevät yhteistyötä valmistaakseen Moldovaa EU:n lainsäädännön ja assosiaatiosopimuksen asiaa koskevassa liitteessä mainittujen kansainvälisten sopimusten täytäntöönpanoon.
            
            
               Lyhyen aikavälin ensisijaiset tavoitteet
            
            
               Vaihdetaan osapuolten kesken sovitulla tavalla oikea-aikaista, hyödyllistä ja tarkkaa tietoa voimassa olevan lainsäädännön tilanteesta ja sen yhteneväisyydestä EU-lainsäädännön kanssa EU:n lainsäädännön täytäntöönpanemiseksi sovitun aikataulun mukaisesti.
            
            
               Määritellään alat, joilla olisi tarjottava koulutusta, valmiuksien kehittämistä ja asiantuntemusta.
            
            
               Yksinkertaistetaan erilaisten tarkastuselinten järjestelmää, jotta voidaan parantaa tehokkuutta ja vähentää korruption mahdollisuutta perimmäisenä tavoitteena parantaa liiketoimintaympäristöä ja tehostaa lainsäädännön ja normien täytäntöönpanoa.
            
            
               Keskipitkän aikavälin ensisijaiset tavoitteet
            
            
               Kehitetään yhtiöoikeuden täytäntöönpanoon, kirjanpitoon ja tilintarkastukseen sekä yritysten hallinto- ja ohjausjärjestelmään liittyvien Moldovan valtiollisten instituutioiden hallinnollisia valmiuksia. 
            
            
               Tehdään yhteistyötä yritysten ja oikeudellisten järjestelyjen tosiasiallisten edunsaajien rekisterien perustamiseksi.
            
            
               
            
               Työllisyys, sosiaalipolitiikka ja yhtäläiset mahdollisuudet
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               Lyhyen aikavälin ensisijaiset tavoitteet
            
         
         
            
               Huolehditaan työsuojelutarkastusten tehokkaan toimivuuden perusedellytyksistä.
            
            
               Jatketaan työmarkkinaosapuolten vuoropuhelun edistämistä muun muassa kehittämällä työmarkkinaosapuolten valmiuksia.
            
            
               Keskipitkän aikavälin ensisijaiset tavoitteet
            
            
               Pannaan täytäntöön EU:n lainsäädäntö assosiaatiosopimuksen liitteissä mainituilla työterveyden ja -turvallisuuden, työlainsäädännön ja työolosuhteiden aloilla, ja erityisesti
            
            
               –vahvistetaan hallinnollisia ja lainvalvontavalmiuksia työterveyden ja -turvallisuuden sekä työlainsäädännön aloilla, erityisesti työsuojeluviranomaisen ja asianomaisten oikeuselinten osalta;
            
            
               –kehitetään työmarkkinaosapuolten valmiuksia (esim. koulutus terveys- ja turvallisuusnormeja koskevasta EU:n lainsäädännöstä sekä työlainsäädännöstä).
            
            
               Kehitetään työllisyyteen strateginen lähestymistapa, jonka tavoitteena on uusien ja parempien työpaikkojen luominen ja kunnolliset työolosuhteet, taitojen ja työpaikkojen parempi yhteensovittaminen työmarkkinoilla, aktiivisten tukipalvelujen ja tehokkaiden työnvälityspalvelujen edistäminen ja osallistavien työmarkkinoiden edistäminen; pannaan täytäntöön Kansainvälisen työjärjestön (ILO) ja Moldovan keskenään sopimat ihmisarvoisen työn maakohtaiset ohjelmat.
            
            
               Vahvistetaan työllisyys- ja sosiaalipolitiikkojen kehittämisestä ja täytäntöönpanosta vastaavien viranomaisten, erityisesti työnvälitys- ja sosiaalipalvelujen, valmiuksia.
            
            
               Kuluttajansuoja
            
            
               Osapuolet tekevät yhteistyötä valmistellakseen EU:n lainsäädännön ja assosiaatiosopimuksen asiaa koskevassa liitteessä mainittujen kansainvälisten sopimusten täytäntöönpanoa tavoitteinaan erityisesti seuraavat:
            
            
               Lyhyen aikavälin ensisijaiset tavoitteet
            
            
               Tarkistetaan kaikkea Moldovassa tähän mennessä annettua kuluttajansuojasäännöstöä hiljattain annetun (assosiaatiosopimuksen liitteessä IV luetellun) EU:n tämän alan säännöstön mukaisesti.  
            
            
               Pannaan täytäntöön Moldovan kuluttajansuojaviraston monivuotinen institutionaalinen kehityssuunnitelma. 
            
            
               Pannaan täytäntöön Moldovan elintarviketurvallisuusviraston monivuotinen institutionaalinen kehityssuunnitelma. 
            
            
               Keskipitkän aikavälin ensisijaiset tavoitteet
            
            
               Perustetaan ja otetaan käyttöön järjestelmä, joka mahdollistaa tehokkaan viestinnän kansallisten sidosryhmien välillä vaarallisista muista kuluttajatuotteista kuin elintarvikkeista ja tällaisten tuotteiden markkinoilta poistamisesta.  
            
            
               Perustetaan ja otetaan käyttöön RASFF-järjestelmään perustuva järjestelmä tietojen vaihtamiseksi vaarallisista elintarvikkeista.
            
            
               Yhdistetään elintarviketurvallisuuden eri tarkastusvaiheet (rajatarkastus, kasvien terveyden valvonta, eläinten terveyteen liittyvät palvelut sekä viljelykasvien ja maaperän testauksesta ja sertifioinnista vastaava kansallinen keskus) samaan integroituun ja yhteisesti hallittuun MIS-järjestelmään.
            
            
               Kehitetään edelleen elintarvikkeiden ja muiden tuotteiden riskiin perustuvia hallinnollisia valvontamenettelyjä, ja sovelletaan niitä. 
            
            
               Arvioidaan säännöllisin väliajoin Moldovan kuluttajansuojaviraston monivuotista institutionaalista kehityssuunnitelmaa, ja tarkistetaan sitä tarvittaessa.
            
         
         
            
               Arvioidaan säännöllisin väliajoin Moldovan elintarviketurvallisuusviraston monivuotista institutionaalista kehityssuunnitelmaa, ja tarkistetaan sitä tarvittaessa.
            
            
               Jatketaan Moldovan terveys- ja kasvinsuojelutoimien oikeudellisten ja normatiivisten puitteiden yhdenmukaistamista EU:n säännöstön kanssa.
            
            
               Vahvistetaan kuluttajansuojan täytäntöönpanoon liittyviä hallinnollisia valmiuksia Moldovassa etenkin antamalla valtion virkamiehille ja muille kuluttajien etua edustaville tahoille koulutusta, jonka aiheena on EU:n lainsäädännön ottaminen osaksi kansallista lainsäädäntöä sekä tätä seuraava täytäntöönpano ja soveltaminen.
            
            
               Tilastointi
            
            
               Osapuolet tekevät yhteistyötä lähentääkseen Moldovan lainsäädäntöä EU:n lainsäädäntöön tilastoinnin alalla. Yhteistyöllä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Hyväksytään virallisia tilastoja koskeva laki, jonka laadinnassa on käytetty perustana Euroopan tilastoista 11 päivänä maaliskuuta 2009 annettua Euroopan parlamentin ja neuvoston asetusta (EY) N:o 223/2009 sekä Itä-Euroopan, Kaukasian ja Keski-Aasian maiden virallisia tilastoja koskevia yleisiä normeja.
            
            
               Hyväksytään NUTS-luokitus yhteisestä tilastollisten alueyksiköiden nimikkeistöstä (NUTS) 26 päivänä toukokuuta 2003 annetun Euroopan parlamentin ja neuvoston asetus (EY) N:o 1059/2003 mukaisesti lisämuutoksia ja -mukautuksin. 
            
            
               Julkaistaan vuoden 2014 väestö- ja asuntolaskennan lopulliset tulokset, ja parannetaan väestötilastoja laajentamalla hallinnollisten tietolähteiden käyttöä. 
            
            
               Laaditaan aluetilinpidon arviot vuoden 2008 kansantalouden tilinpitojärjestelmää (SNA) ja EKT 1995 -järjestelmää noudattaen. 
            
            
               Varmistetaan Moldovan kansallisen tilastokeskuksen ammatillinen riippumattomuus tulevassa julkishallinnon uudistuksessa säilyttämällä sen nykyinen asema ja paikka julkishallinnossa.
            
            
               Keskipitkän aikavälin ensisijaiset tavoitteet
            
            
               Lasketaan yhdenmukaistettu kuluttajahintaindeksi EU:n standardien mukaisesti. 
            
            
               Noudatetaan SNA 2008/EKT 2010 -menetelmää, ja lasketaan tärkeimpien kansantalouden indikaattoreiden aikasarjat uudelleen hyväksytyn menetelmän mukaisesti. 
            
            
               Noudatetaan laadukasta, eurooppalaisten standardien mukaista virallisten tilastojen hallinnointijärjestelmää.
            
            
               
            
               Verotus
            
            
               Osapuolet vahvistavat yhteistyötään, jonka tavoitteena on kehittää Moldovan verojärjestelmää ja -hallintoa EU:n ja kansainvälisten normien mukaisesti. Tarkoituksena on muun muassa valmistautua lähentämään Moldovan lainsäädäntöä asteittain EU:n lainsäädäntöön ja assosiaatiosopimuksen liitteessä mainittuihin kansainvälisiin sopimuksiin. Erityisesti pyritään seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Hyväksytään verohallinnon uudistusstrategia, ja aloitetaan sen täytäntöönpano.
            
         
         
            
               Käynnistetään verohallinnon uudistamishanke.
            
            
               Kehitetään yhteistyötä OECD:n ja EU:n jäsenvaltioiden veroviranomaisten kanssa vaihtamalla tietoja uusista kokemuksista ja suuntauksista verotuksen alalla.
            
            
               Keskipitkän aikavälin ensisijaiset tavoitteet
            
            
               Parannetaan ja yksinkertaistetaan verolainsäädäntöä.
            
            
               Parannetaan kansainvälistä veroyhteistyötä veroalan hyvän hallinnon tehostamiseksi esimerkiksi panemalla täytäntöön avoimuuden, tietojenvaihdon ja oikeudenmukaisen verokilpailun periaatteet.
            
            
               Parannetaan verohallinnon valmiuksia vahvistamalla muutosjohtamista, toteutetaan institutionaalinen ja operatiivinen uudistus, edistetään Euroopan yhdentymisprosessia ja nykyaikaistetaan tietotekniikkaa.
            
            
               Toteutetaan toimia petosten sekä valmisteveron alaisten tuotteiden salakuljetuksen torjuntapolitiikkojen yhdenmukaistamiseksi.
            
            
               Rahoituspalvelut
            
            
               Osapuolet tekevät yhteistyötä valmistaakseen Moldovaa sen rahoitusalan sääntely- ja valvontakehyksen nykyaikaistamiseen, jotta se mukautuisi rahoituspalvelujen alalla kansainvälisesti sovittuihin sääntelystandardeihin käyttämällä vertailukohtana EU:n lainsäädäntöä ja assosiaatiosopimuksen asiaa koskevissa liitteissä tarkoitettuja kansainvälisiä sopimuksia, mukaan lukien assosiaatiosopimuksen IV osasto (Taloudellinen ja muu alakohtainen yhteistyö), laatiessaan Moldovalle sopivia sääntöjä. Tämän alan yhteistyö kattaa seuraavat toimet ja edistää seuraavien tavoitteiden saavuttamista:
            
            
               Lyhyen aikavälin ensisijaiset tavoitteet
            
            
               Toteutetaan toimia osakkaiden tiedonsaantimahdollisuuksien ja vakuutusmarkkinoiden rahoitusvakauden turvaamiseksi. 
            
            
               Huolehditaan siitä, että kaikki Moldovan pankkijärjestelmään vuonna 2014 kohdistuneet petokset tutkitaan perusteellisella, avoimella ja puolueettomalla tavalla vilpillisesti siirrettyjen varojen saamiseksi takaisin ja rikollisten saattamiseksi oikeudelliseen vastuuseen.
            
            
               Parannetaan edelleen oikeudellista kehystä ottamalla käyttöön tarvittavat välineet ja toimenpiteet (kuten lisätään osakkaiden vastuuta, määrätään kovempia seuraamuksia) niiden tekijöiden korjaamiseksi, jotka johtivat pankkialan petoksiin vuonna 2014, ja samankaltaisten petollisten toimien ehkäisemiseksi kaikilla tasoilla.
            
            
               Kehitetään asteittain ja otetaan käyttöön talletussuojaa koskeva kehys kansainvälisesti hyväksyttyjen standardien mukaisesti.
            
            
               Hyväksytään valtion rahoitusmarkkinakomitean luonnostelema laki, joka koskee muita luottolaitoksia kuin pankkeja.
            
            
               Luodaan suhteet EU:n finanssivalvojiin, ja vaihdetaan tietoja näiden kanssa. EU antaa Moldovan viranomaisille tarvittavaa tukea sopimusten tekemiseen tietojen vaihdosta ja yhteistyöstä rahoituspalvelujen alalla EU:n sääntely- ja valvontaviranomaisten kanssa (esim. Euroopan keskuspankki ja EU:n jäsenvaltioiden viranomaiset).
            
            
               Vaihdetaan oikea-aikaista, hyödyllistä ja tarkkaa tietoa Moldovan voimassa olevan lainsäädännön tilanteesta.
            
            
               Määritellään alat, joilla olisi tarjottava koulutusta, valmiuksien kehittämistä ja asiantuntemusta.
            
            
               Keskipitkän aikavälin ensisijaiset tavoitteet
            
            
               Luodaan uusi sääntely- ja valvontakehys kansainvälisesti sovittujen standardien mukaisesti, mukaan lukien uusi lähestymistapa ja uudet välineet valvontaan.
            
         
         
            
               Laaditaan kokonaisvaltainen kehys, jolla parannetaan yritysten hallinnointi- ja ohjausjärjestelmää ja riskinhallintaa pankki- ja rahoitusalalla.  
            
            
               Luodaan kehys makrovakausvalvonnalle. 
            
            
               Kehitetään valmiuksia panna täytäntöön uutta rahoitusalan lainsäädäntöä.
            
            
               Parannetaan valvontaviranomaisten hallinnollisia valmiuksia kansainvälisesti sovittujen standardien mukaisesti.
            
            
               Kehitetään kansallista lainsäädäntöä, joka koskee rahanpesun ja terrorismin rahoittamisen ehkäisyä ja torjuntaa, erityisesti panemalla täytäntöön näitä aloja koskeva EU:n lainsäädäntö, vahvistamalla yhteistyötä rahanpesunvastaisen toimintaryhmän (FATF), Euroopan neuvoston ja erityisesti sen rahanpesun vastaisia toimenpiteitä ja terrorismin rahoitusta arvioivan asiantuntijakomitean (Moneyval-komitean) sekä EU:n jäsenvaltioiden muiden asiaa käsittelevien viranomaisten kanssa ja allekirjoittamalla yhteisymmärryspöytäkirjoja rahanpesun selvittelystä vastaavien Moldovan ja EU:n jäsenvaltioiden viranomaisten välillä.
            
            
               Kehitetään yhteistyötä rahanpesun ja terrorismin rahoituksen torjuntaa koskevan kansallisen lainsäädännön täytäntöönpanon valvonnasta vastaavien valtion viranomaisten ja organisaatioiden välillä.
            
            
               Teollisuus- ja yrityspolitiikka
            
            
               Osapuolet tekevät yhteistyötä parantaakseen Moldovan liiketoiminta- ja sääntely-ympäristöä erityisesti pienten ja keskisuurten yritysten (pk-yritykset), myös mikroyritysten, kannalta. Yhteistyöllä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Pannaan täytäntöön pk-yrityksiä koskeva strategia vuosiksi 2012–2020 ja siihen liittyvä toimintasuunnitelma uuden pk-yrityksiä koskevan lainsäädännön, Moldovan tarkistetun kilpailukykysuunnitelman sekä vienninedistämistä ja investointien houkuttelemista koskevan uuden strategian mukaisesti.
            
            
               Pannaan tehokkaasti täytäntöön yritysten kilpailukykyä ja pk-yrityksiä koskeva ohjelma (COSME), johon kuuluu muun muassa sellaisia aloitteita kuin Yritys-Eurooppa-verkosto, Erasmus nuorille yrittäjille ja klusteriyhteistyöhankkeita, kehittämällä Moldovan institutionaalisten ja yksityisen sektorin sidosryhmien valmiuksia.
            
            
               Keskipitkän aikavälin ensisijaiset tavoitteet
            
            
               Pannaan täytäntöön SBA-arvioinnin (Small Business Act) maakohtainen etenemissuunnitelma ja suositukset.
            
            
               Yhdistetään pk-yritysten kehittäminen pitkälle menevän ja laaja-alaisen vapaakauppa-alueen tarjoamiin mahdollisuuksiin hyödyntämällä yritysten (tuki)verkostoja (kuten Yritys-Eurooppa-verkosto) ja klustereita, ja saatetaan valmiiksi tähän liittyvä klusteripolitiikka.
            
            
               Vahvistetaan liike-elämän ja pk-yritysten yhdistysten (myös alakohtaisten yhdistysten) asemaa julkisen ja yksityisen sektorin vuoropuhelun parantamiseksi.
            
            
               Toteutetaan käsitteelliset, lainsäädännölliset ja operatiiviset puitteet, joilla edistetään teollisuusklusterien kehittämistä Moldovassa. 
            
            
               Kaivostoiminta ja raaka-aineet
            
            
               Osapuolet vaihtavat tietoja kaivostoiminnasta ja raaka-aineista ymmärtääkseen paremmin toistensa strategisia linjauksia ja politiikkoja. Keskusteluja käydään tämän alan alakomiteassa.
            
            
               Matkailu
            
            
               Osapuolet tekevät seuraaviin tavoitteisiin tähtäävää yhteistyötä:
            
         
         
            
               Keskipitkän aikavälin ensisijaiset tavoitteet
            
            
               Luodaan yhteyksiä, joilla lujitetaan kilpailukykyisen ja kestävän matkailuteollisuuden kehittämistä ja hahmotellaan Moldovan ja EU:n yhteistyön syventämistä matkailun alalla.
            
            
               Jatketaan parhaiden käytänteiden vaihtamista ja tietämyksen jakamista sekä koulutusta matkailun alalla.
            
            
               Maatalous ja maaseudun kehittäminen
            
            
               Tehdäkseen yhteistyötä politiikan ja lainsäädännön lähentämisessä EU:n yhteiseen maatalouspolitiikkaan ja etenkin noudattaakseen assosiaatiosopimuksen liitteissä vahvistettuja tiettyjen alojen aikataulusitoumuksia, osapuolet tekevät seuraaviin tavoitteisiin tähtäävää yhteistyötä:
            
            
               Lyhyen aikavälin ensisijaiset tavoitteet
            
            
               Hyväksytään yleinen laki periaatteista maatalouden ja maaseudun kehittämisen tukemiseksi. Tällä parannetaan alan politiikan täytäntöönpanoa. 
            
            
               Parannetaan maatalous- ja elintarviketeollisuusministeriön valmiuksia maatalouden tilastoinnin ja taloudellisen analysoinnin aloilla.
            
            
               Laaditaan tietyille maatalouden osa-alueille alakohtaiset ohjelmat, tehdään niitä tunnetuiksi ja toteutetaan niitä. 
            
            
               Keskipitkän aikavälin ensisijaiset tavoitteet
            
            
               Kehitetään ja pannaan täytäntöön maataloutta ja maaseudun kehittämistä koskeva politiikka ja siihen liittyvät oikeudelliset ja institutionaaliset puitteet (mukaan lukien elintarvikkeiden turvallisuusvaatimukset, laatupolitiikka, luonnonmukainen viljely ja markkinoille saattamista koskevat normit).
            
            
               Parannetaan maataloustuotannon kilpailukykyä, ja monipuolistetaan maaseudun taloutta.
                     
            
            
               Parannetaan maa- ja vesivarojen käytön kestävyyttä maatalouselintarvikealalla.
            
            
               Kehitetään keskus- ja paikallisviranomaisten valmiuksia maaseudun kehittämispolitiikkojen alalla.
            
            
               Vahvistetaan maksajaviraston valmiuksia varmistaa maksetun valtiontuen avoimuus, tuloksellisuus ja ennakoitavuus.
            
            
               Vähennetään maatalousalan haavoittuvuutta ilmastoriskien varalta.
            
            
               Muodostetaan ajan tasalla oleva ja avoin maarekisteri maankäytön seurannan perustaksi, maareformin edistämiseksi ja maatilojen pysyvyyden parantamiseksi, jotta voidaan parantaa maatalouselintarvikealan rakenteellista tilannetta ja maatalouden ja maaseudun kehittämispolitiikkojen täytäntöönpanoa.
            
            
               
            
               Tietoyhteiskunta, digitaalitalous ja -yhteiskunta
            
            
               Osapuolet tekevät yhteistyötä sopeuttaakseen Moldovan digitaaliset ympäristöt EU:n digitaalisiin sisämarkkinoihin. Tämä luo Moldovassa työpaikkoja, kasvua ja innovaatioita ja hyödyttää etenkin nuoria, joille tarjoutuu mahdollisuuksia koulutukseen ja työllistymiseen joko kotipaikkakunnalla tai etäopiskeluna tai -työnä sekä oman yrityksen perustamiseen pienellä alkupääomalla. Osapuolet tekevät etenkin yhteistyötä tukeakseen Moldovaa assosiaatiosopimuksen asiaa koskevissa liitteissä mainitun EU:n säännöstön täytäntöönpanossa tavoitteina seuraavat:
            
         
         
            
               Lyhyen aikavälin ensisijaiset tavoitteet
            
            
               Lujitetaan sähköisestä viestinnästä vastaavan kansallisen sääntelyviranomaisen riippumattomuutta ja hallinnollisia valmiuksia, jotta voidaan varmistaa, että se pystyy toteuttamaan tarvittavat sääntelytoimenpiteet ja panemaan täytäntöön omat päätöksensä ja kaikki sovellettavat säännökset ja määräykset sekä edistämään tasapuolista kilpailua markkinoilla.
            
            
               Edistetään yleiseurooppalaisen hätänumeron 112 käyttöönottoa Moldovassa.
            
            
            
               Keskipitkän aikavälin ensisijaiset tavoitteet
            
            
               Vahvistetaan digitaalialaa vaihtamalla tietoja ja kokemuksia digitaalisten sisämarkkinoiden toteuttamisesta. Edistetään Moldovassa EU:n lainsäädännön, parhaiden käytäntöjen ja normien omaksumista muun muassa seuraavissa asioissa: sähköinen kaupankäynti, tietosuoja verkon kestävyyden kannalta, kansallisen kyberturvallisuusstrategian määrittely, kansallisten CERT-ryhmien valmiuksien kehittäminen ja kansallisen mallin määrittely laajakaistaverkkojen toteuttamiseksi maaseudulla. 
            
            
               Parannetaan kyberturvallisuutta ja henkilötietojen suojaa sähköisessä viestinnässä, jotta voidaan varmistaa sähköisten julkisten palvelujen saatavuus ja luotettavuus ja lisätä kansalaisten luottamusta näihin palveluihin.
            
            
               Kansanterveys
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               Lyhyen aikavälin ensisijaiset tavoitteet
            
            
               Helpotetaan Moldovan aktiivista osallistumista EU:n terveysalan ohjelmaan 2014–2020.
            
            
               Keskipitkän aikavälin ensisijaiset tavoitteet
            
            
               Tuetaan Moldovan valmisteluja assosiaatiosopimuksen liitteissä mainitun EU:n terveyslainsäädännön – erityisesti lainsäädäntö tupakoinnin torjunnan, ihmisestä peräisin olevien aineiden (veri, kudokset, elimet, solut) laadun ja turvallisuuden sekä terveysuhkien aloilla – täytäntöönpanemiseksi ottaen myös huomioon Moldovan kansainvälisen velvoitteet, jotka perustuvat tupakoinnin torjuntaa koskevaan puitesopimukseen ja kansainväliseen terveyssäännöstöön.  
            
            
               Parannetaan tartuntatauteihin liittyvää valmistautumista ja koulutusta sekä niiden epidemiologista seurantaa ja valvontaa muun muassa 1) Moldovan osallistumisella kentällä toimivien epidemiologien Välimeren koulutusohjelmaan (MediPIET); 2) yhteistyöllä Euroopan tautienehkäisy- ja -valvontakeskuksen kanssa; 3) huolehtimalla kansallisten HIV:n, tuberkuloosin ja hepatiitin ehkäisy- ja valvontaohjelmien omistajuudesta ja kestävyydestä; 4) tehostamalla rokotusohjelmia.
            
            
               Liitytään lisäpöytäkirjaan tupakkatuotteiden laittoman kaupan estämiseksi, ja pannaan se täytäntöön.
            
            
               Tehostetaan kansallisia monialaisia toimia mikrobilääkeresistenssin torjumiseksi muun muassa parantamalla valvontaa, mikrobilääkkeiden järkevää käyttöä ja infektioiden hallintaa terveydenhuollossa. 
            
            
               Kaupunkisuunnittelu ja rakentaminen
            
            
               Keskipitkän aikavälin ensisijaiset tavoitteet
            
            
               Pannaan täytäntöön vuosien 2017–2020 kaupunkisuunnittelua ja rakentamista koskeva säännöstö laatimalla ja antamalla sekundäärilainsäädäntöä (lakiluonnoksia ja hallituksen päätöksiä) Moldova 2020 -strategian mukaisesti.
            
            
               Toteutetaan toimia, joilla varmistetaan kansallisen, alueellisen ja piiritason aluesuunnittelujärjestelmät sekä kunnalliset yleiskaavat ja kunnalliset kehityssuunnitelmat, jotta voidaan edistää yhdennettyä aluekehityspolitiikkaa.  
            
         
         
            
               Aluekehitys
            
            
               Osapuolet tekevät yhteistyötä aluekehityspolitiikan alalla ja EU:n ja Moldovan aluepolitiikkaa koskevan vuoropuhelun yhteydessä edistääkseen seuraavia Moldovan pyrkimyksiä:
            
            
               Lyhyen aikavälin ensisijaiset tavoitteet
            
            
               Vahvistetaan Moldovan osallistumista EU:n Tonava-strategiaan, jotta se hyötyisi kokemusten ja parhaiden käytänteiden vaihdosta strategiaan osallistuvien EU:n jäsenvaltioiden alueiden kanssa.
            
            
               Osallistutaan vuodet 2014–2020 kattaviin rajatylittäviin yhteistyöohjelmiin (ENI/CBC Romania/Moldova -ohjelma, Mustanmeren ohjelma, Tonavan alueen valtioiden välinen ohjelma sekä Moldovan ja Ukrainan alueellisen yhteistyön ohjelma). 
            
            
               Keskipitkän aikavälin ensisijaiset tavoitteet
            
            
               Pannaan täytäntöön Moldovan aluekehitysstrategia vuosiksi 2016–2020 Moldova 2020 -strategian mukaisesti kaikkialla Moldovassa maan tasapuolisemman kasvun tukemiseksi.
            
            
               Osana Moldovan aluekehitysstrategiaan kirjattua tavoitetta alueiden kestävän talouskasvun turvaamisesta edistetään erityisesti alueiden taloudellista erikoistumista ja innovointia, yrittäjyyttä ja kaupunkialueiden kilpailukykyisen talouden kehitysmahdollisuuksia. Lisäksi edistetään älykkään erikoistumisen mallia laadittaessa tutkimus- ja innovointistrategioita.
            
            
               Vahvistetaan kansallisten, alueellisten ja paikallisten elinten institutionaalisia ja operatiivisia valmiuksia aluekehityksen alalla esimerkiksi kehittämällä tehokas monitasoisen hallinnon järjestelmä ja selkeä vastuunjako.
            
            
               Lisätään alueellisten ja paikallisten sidosryhmien osallistumista ja lujitetaan kaikkien aluekehitykseen osallistuvien tahojen keskinäistä kumppanuutta.
            
            
               Vahvistetaan Moldovan osallistumista EU:n Tonava-strategiaan, jotta se hyötyisi kokemusten ja parhaiden käytänteiden vaihdosta strategiaan osallistuvien EU:n jäsenvaltioiden alueiden kanssa monenlaisissa asioissa, mukaan lukien assosiaatiosopimuksen soveltamisalaan kuuluvat aiheet.
            
            
               Kalastus- ja meripolitiikka
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               Lyhyen aikavälin ensisijaiset tavoitteet
            
            
               Edistetään yhdennettyä lähestymistapaa meriasioihin nimeämällä kansallinen yhteyspiste ja osallistumalla Mustameren merialtaan laajuisiin EU:n aloitteisiin, jotta voitaisiin määrittää yhteisen edun mukaiset alat Mustanmeren yhteistyötä ja hankkeiden suunnittelua varten.  
            
            
               Keskipitkän aikavälin ensisijaiset tavoitteet
            
            
               Tehostetaan yhteistyötä ja toimia kestävän kalastuksen kehittämiseksi Mustallamerellä sekä kahden- että monenvälisissä puitteissa kaikkien rannikkovaltioiden vuonna 2016 hyväksymän Bukarestin julistuksen mukaisesti ja lähtökohtana ekosysteemiperusteinen lähestymistapa kalastuksenhoitoon.
            
            
               Lisätään hallinnollista, tieteellistä ja teknistä yhteistyötä kalastuksen, kalastustuotteiden kaupan ja näiden tuotteiden jäljitettävyyden seurannan ja valvonnan tehostamiseksi, jotta voidaan tehokkaasti torjua laitonta, ilmoittamatonta ja sääntelemätöntä kalastusta. 
            
            
               2.7
                     Yhteydet, energiatehokkuus, ilmastotoimet, ympäristö ja pelastuspalvelu
            
            
               Energia
            
         
         
            
               Osapuolet tekevät yhteistyötä energiaturvallisuuden parantamiseksi monipuolistamalla energialähteitä, parantamalla energiatehokkuutta ja lisäämällä uusiutuvan energian käyttöä. Yhteisenä tavoitteena pysyy kilpailukykyisten energiamarkkinoiden muodostaminen Moldovaan ja niiden täysimääräinen yhdentäminen EU:n energiamarkkinoihin.
            
            
               Lyhyen aikavälin ensisijaiset tavoitteet
            
            
               Vahvistetaan ANREn riippumattomuutta muun muassa epäpolitisoimalla johtajien nimitys- ja erottamismenettely sekä antamalla sille oikeus laatia talousarvionsa itsenäisesti. Moldova hyväksyy tätä varten uuden energialain ja panee täytäntöön kaikki suositukset, jotka energiayhteisön sihteeristön esitti ANREn tarkastelun yhteydessä.
            
            
               Jatketaan toimia Moldovan energiamarkkinoiden yhdentämiseksi EU:n energiamarkkinoiden kanssa.
            
            
               Pannaan täytäntöön uusi (ns. kolmannen energiapaketin) sähkölaki toteuttamalla lain edellyttämät toimet ja antamalla tarvittavaa sekundäärilainsäädäntöä.
            
            
               Pannaan täytäntöön uusi (ns. kolmannen energiapaketin) maakaasulaki.
            
            
               Toteutetaan toimia maakaasumarkkinoiden avaamiseksi lisää. 
            
            
               Saatetaan päätökseen Moldovatransgasin oikeudellinen eriyttäminen ja valmistaudutaan sen eriyttämiseen kaikilta osin ottaen huomioon energiayhteisön ministerineuvoston päätöksen kaasualan toimintojen eriyttämisen ajoituksesta. 
            
            
               Toteutetaan etenemissuunnitelma Moldovan ja Romanian välisten kaasu- ja sähköverkkojen välisten yhteyksien parantamiseksi.
            
            
               Saatetaan päätökseen Termoelectrican uudelleenjärjestely.
            
            
               Parannetaan sähköntoimituksen tarjouskilpailujen ja sopimusten avoimuutta niin, että avoimuus voidaan taata.
            
            
               Kehitetään uusiutuvista energialähteistä tuotetun energian käytön edistämistä koskevan lain pohjalta tukijärjestelmiä, hallinnollisia sääntöjä ja muita toimenpiteitä, joita tarvitaan uusiutuvan energian käytön lisäämiseksi.
            
            
               Laaditaan ja pannaan täytäntöön strategisia öljyvarantoja koskeva toimintasuunnitelma energiayhteisön velvoittamalla tavalla.  
            
            
               Saatetaan ajan tasalle rakennusten energiatehokkuutta koskeva laki, ja perustetaan asianmukaiset tukimekanismit julkisten rakennusten ja kotitalouksien energiatehokkuutta parantaville toimille.
            
            
               Määritetään ja toteutetaan toimia, joilla voidaan lisätä kilpailua sähkö- ja kaasumarkkinoilla ja monipuolistaa energialähteitä.
            
            
               Toteutetaan toimet toimitusvarmuusasetuksen noudattamiseksi.
            
            
               Keskipitkän aikavälin ensisijaiset tavoitteet
            
            
               Toteutetaan lisätoimia sähkö-, kaasu- ja lämpöverkostojen siirto- ja jakeluhäviöiden vähentämiseksi.
            
            
               Hyväksytään ja pannaan täytäntöön toimintasuunnitelma uusiutuvien energialähteiden osuuden nostamiseksi energian kokonaiskulutuksesta 17 prosenttiin vuoteen 2020 mennessä.
            
            
               Hyväksytään uusi, direktiivin 2012/27/EU mukainen energiatehokkuuslaki, ja laajennetaan energian ja muiden voimavarojen kulutuksen merkitseminen uusiin tuotteisiin.
            
         
         
            
               Kehitetään edelleen kilpailua sähkö- ja kaasumarkkinoilla, jotta voidaan saavuttaa tarvittava likviditeettiaste, joka mahdollistaa järjestäytyneiden ja kilpailulle avoimien markkinoiden kehittymisen.
            
            
               Määritellään määräajoin tehtävien markkinaolosuhteiden arviointien perusteella ne toimet, joita on toteutettava siirtymiseksi asteittain markkinapohjaisiin (kilpailulle avoimiin) hinnoittelumekanismeihin. 
            
            
               Toteutetaan Moldovagasin ja Moldovatransgazin eriyttäminen kaikilta osin, ja hyväksytään maakaasualan uudet otto- ja syöttötariffit.
            
            
               Määritellään ja toteutetaan toimet heikossa asemassa olevien kuluttajien suojelemiseksi ja sosiaalisen tuen parantamiseksi.
            
            
               Saatetaan valmiiksi energiaverkkojen liitännät Romanian (ja/tai Ukrainan) kanssa, ja toteutetaan toimia alueellisten markkinoiden yhdentämiseksi.
            
            
            
               
            
               Liikenne
            
            
               Osapuolet tekevät yhteistyötä varmistaakseen assosiaatiosopimuksen liitteissä mainitun EU:n lainsäädännön täytäntöönpanon jatkamisen ja tukeakseen Moldovaa. Yhteistyöllä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Pannaan täytäntöön rautatieliikennealan uudistamis- ja rakenneuudistusohjelma.
            
            
               Tehostetaan toimia EU:n ilmailulainsäädännön täytäntöönpanemiseksi, jotta on mahdollista saada täysi hyöty EU:n ja Moldovan välisestä yhteistä ilmailualuetta koskevasta sopimuksesta.
            
            
               Luodaan ilmailualalla vapaata ja tervettä kilpailua etenkin sisällyttämällä Chisinaun lentoasemaa koskevaan toimilupaan lausekkeita syrjimättömästä pääsystä lentokentälle, ja palautetaan toimiva kilpailu maahuolintapalveluihin.
            
            
               Keskipitkän aikavälin ensisijaiset tavoitteet
            
            
               Pannaan täytäntöön vuosiksi 2013–2022 laadittu kattava liikenne- ja logistiikkastrategia.
            
            
               Turvataan tierahasto, ja varmistetaan samalla vakaa rahoitus tulosperusteisten ylläpitosopimusten täytäntöönpanemiseksi.
            
            
               Toteutetaan tarvittavat uudistukset, jotta Moldova voidaan poistaa mahdollisimman pian Pariisin yhteisymmärryspöytäkirjan mustalta listalta.
            
            
               Kehitetään infrastruktuuria etenkin valmistelemalla ja toteuttamalla uusia hankkeita laajennetun TEN-T-runkoverkon kehittämiseksi, kuten sovittiin Rotterdamissa vuonna 2016 järjestetyssä TEN-T-ministerikokouksessa.
            
            
               EU:n jäsenvaltiot harkitsevat mahdollisuutta avata maantieliikenteen markkinat asteittain Moldovalle sen mukaan, miten Moldova edistyy asiaa koskevan EU:n säännöstön saattamisessa osaksi kansallista lainsäädäntöään.
            
            
               Ympäristö
            
         
         
            
               Osapuolet tekevät yhteistyötä valmistellakseen EU:n lainsäädännön ja kansainvälisten normien täytäntöönpanoa. Tavoitteita ovat erityisesti seuraavat:
            
            
               Lyhyen aikavälin ensisijaiset tavoitteet
            
            
               Varmistetaan hallinnollisten uudistusten jatkuminen ja asianmukaisten hallinnollisten valmiuksien kehittyminen, jotta voidaan panna täytäntöön ympäristöä koskeva assosiaatiosopimuksen luku.
            
            
               Edetään lähentymisessä EU:n ympäristöalan säännöstöön hyväksymällä alan keskeisen oikeudelliset puitteet eli lait strategisesta ympäristöarvioinnista, ilmansuojelusta, jätehuollosta, kemiallisten aineiden käsittelystä ja teollisuuden päästöistä (pilaantumisen ehkäisemisen ja vähentämisen yhtenäistäminen).
            
            
               Suunnitellaan ja otetaan käyttöön täytäntöönpanomekanismit ympäristövaikutusten arviointien ja strategisten ympäristöarviointien soveltamiseen ympäristökysymysten sisällyttämiseksi monialaisena asiana muihin keskeisiin politiikan aloihin. 
            
            
               Laaditaan ja hyväksytään kansalliset strategiat, ohjelmat ja suunnitelmat, jotka koskevat ilmansuojelua, kemiallisten aineiden käsittelyä ja vesihuoltoa.
            
            
               Keskipitkän aikavälin ensisijaiset tavoitteet
            
            
               Annetaan tarvittava täytäntöönpanolainsäädäntö ympäristöön liittyvillä eri aloilla, etenkin veden laatua ja vesivarojen hoitoa, jätehuoltoa, kemiallisten aineiden käsittelyä, luonnonsuojelua, ilmanlaatua ja teollisuuden päästöjä koskevilla aloilla, assosiaatiosopimuksessa vahvistettujen velvoitteiden täyttämiseksi.
            
            
               Tehostetaan vihreän talouden kehittämistä Moldovassa.
            
            
               Jatketaan vuosiksi 2014–2023 laaditun ympäristöstrategian sekä vesihuoltoa ja puhtaanapitoa, jätehuoltoa ja biologisen monimuotoisuuden säilyttämistä koskevien kansallisten strategioiden täytäntöönpanoa.
            
            
               Ilmastotoimet
            
            
               Osapuolet tekevät yhteistyötä lujittaakseen ilmastonmuutosta koskevaa vuoropuhelua ja yhteistyötä tavoitteina seuraavat:
            
            
               Lyhyen aikavälin ensisijaiset tavoitteet
            
            
               Ratifioidaan uusi maailmanlaajuinen ilmastosopimus (Pariisin sopimus).
            
            
               Keskipitkän aikavälin ensisijaiset tavoitteet
            
            
               Varmistetaan ilmastonmuutokseen sopeutumista koskevan strategian ja sen vuoteen 2020 ulottuvan toimintasuunnitelman täytäntöönpano.
            
            
               Aloitetaan vuoteen 2030 ulottuvan vähäpäästöisen kehitysstrategian täytäntöönpano Moldovan suunnitellun kansallisesti määritellyn panoksen osalta.
            
            
               Parannetaan instituutioiden ja toimialojen välistä koordinointia, ja otetaan ilmastonmuutokseen sopeutuminen ja sen vaikutusten lieventäminen paremmin huomioon kaikkien tasojen politiikoissa ja suunnitelmissa. 
            
            
               Lähennetään Moldovan lainsäädäntöä sovellettaviin EU:n säädöksiin ja kansainvälisiin sopimuksiin assosiaatiosopimuksen ja sen liitteen XII mukaisesti.
            
            
               Parannetaan Moldovan ilmastoimiin liittyvää avoimuutta etenkin luomalla EU:n malliin perustuva toimiva kansallinen järjestelmä ilmastopolitiikkojen ja -toimien sekä kasvihuonekaasupäästöjen seurantaa ja niistä raportointia varten.  
            
         
         
            
               
            
               Pelastuspalvelu
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               Lyhyen aikavälin ensisijaiset tavoitteet
            
            
               Edistetään isäntävaltion tukea koskevien EU:n ohjeiden hyväksymistä ja täytäntöönpanoa.
            
            
               Edetään maanlaajuisessa katastrofiriskien arvioinnissa ja kartoittamisessa, ja tuetaan sähköisen alueellisen riskikartaston (Electronic Regional Risk Atlas, ERRA) kehittämistä sekä huolehditaan sen tehokkaasta käytöstä kansallisella tasolla.
            
            
               Käynnistetään vuoropuhelu poliittisista näkökohdista, jotka liittyvät katastrofien ehkäisyyn, niihin valmistautumiseen sekä niihin reagointiin jakamalla parhaita käytänteitä, järjestämällä yhteistä koulutusta, harjoituksia ja opintovierailuja sekä perustamalla työryhmiä ja kokoamalla yhteen todellisista hätätoimista ja harjoituksista opittuja asioita.
            
            
               Jatketaan ehkäisytoiminnan kehittämistä kouluttamalla, opettamalla ja valistamalla väestöä, erityisesti nuoria, merkittävistä riskeistä.
            
            
               Keskipitkän aikavälin ensisijaiset tavoitteet
            
            
               Varmistetaan tehokas ympärivuorokautinen viestintä, joka kattaa myös ennakkovaroitukset ja tiedonvaihdon suuren mittaluokan hätätilanteista, jotka koskevat EU:ta ja Moldovaa tai sellaisia kolmansia maita, joissa jompikumpi osapuolista osallistuu katastrofiapuun.
            
            
               Helpotetaan unionin pelastuspalvelumekanismin avulla vastavuoroista apua vakavissa hätätilanteissa tarpeen mukaan ja edellyttäen, että käytettävissä on riittävät voimavarat.
            
            
               Parannetaan tietopohjaa katastrofiriskeistä ja taloudellisista menetyksistä lujittamalla tietojen saatavuutta ja vertailukelpoisuutta koskevaa yhteistyötä.
            
            
               Parannetaan teollisuuskatastrofien ja luonnonkatastrofin aiheuttamien teknologisten onnettomuuksien ehkäisyä muun muassa asiaa koskevan EU:n säännöstön ja parhaiden käytäntöjen avulla.
            
            
               Parannetaan yhteistyötä asianmukaisen pelastuspalvelua ja katastrofinhallintaa koskevan koulutusohjelman aikaansaamiseksi Moldovassa EU:n jäsenvaltioiden parhaiden käytäntöjen ja kokemusten pohjalta. 
            
            
               Pannaan alulle sähköinen ympäristön säteilytietojen vaihto helpottamalla Moldovan liittymistä Euroopan unionin säteilytietojen vaihtojärjestelmään (EURDEP).
            
            
               2.8 
                     Liikkuvuus ja ihmisten väliset yhteydet 
            
            
               Yleissivistävä ja ammatillinen koulutus sekä nuoriso
            
            
               Osapuolet tekevät yhteistyötä nykyaikaistaakseen ja uudistaakseen yleisesti yleissivistävää ja ammatillista koulutusta sekä nuorisoalojen järjestelmiä Moldovassa nuorten ja maan tarpeiden mukaan siten, että ne ovat tasapuolisia oppilaille ja opiskelijoille näiden sosiaalisesta ja maantieteellisestä taustasta riippumatta ja tehokkaita resurssien käytön näkökulmasta ja että ne herättävät yhteiskunnassa luottamusta tuottamalla laadukkaita henkilöresursseja ja oppimistuloksia. Yhteistyöllä pyritään muun muassa seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Pannaan täytäntöön uusi opetus- ja koulutuslainsäädäntö.
            
         
         
            
               Parannetaan opetusministeriön ja sen alaisten elinten hallinnollisia valmiuksia. 
            
            
               Perustetaan tuotosindikaattoreiden järjestelmä, joka kuvaa koulutusjärjestelmän tuottamien tulosten hyötyä. 
            
            
               Kokeillaan koulunkäynnistä palkitsevien arvoseteleiden käyttöönottoa.
            
            
               Parannetaan opettajien peruskoulutuksen laatua, rekrytointimenettelyjen laatua ja rahallisen korvauksen tasoa.
            
            
               Nykyaikaistetaan yliopistoja etenkin lisäämällä avoimuutta henkilöstön rekrytoinnissa.
            
            
               Toteutetaan yhteisiä toimia ja vaihtoja, joilla edistetään edelleen Moldovan integroitumista eurooppalaiseen korkeakoulualueeseen, koska se on mukana Bolognan prosessissa. 
            
            
               Edistetään akateemista yhteistyötä, valmiuksien kehittämistä ja opiskelijoiden ja henkilöstön liikkuvuutta Erasmus+-ohjelmalla ja tutkijoiden liikkuvuuteen ja koulutukseen liittyvillä Marie Skłodowska-Curie -toimilla.
            
            
               Edistetään systeemistä yhteistyötä koulutusjärjestelmän ja yksityisen sektorin välillä työmarkkinoiden tarpeiden täyttämiseksi. 
            
            
               Hyödynnetään täysimääräisesti koulutuslain VII osastoa (Elinikäinen oppiminen) yhteistyössä työministeriön kanssa. 
            
            
               Kannustetaan sidosryhmiä tulemaan mukaan jatkuvaan ammatilliseen kehittymiseen liittyviin elinikäisen oppimisen eri malleihin, jotta ne vastaisivat paremmin työmarkkinoiden tarpeita.
            
            
               Toteutetaan ammatillisen koulutuksen uudistus, mukaan lukien eri alojen komiteoita koskeva lainsäädäntö.
            
            
               Pannaan täytäntöön nuorisoalan kehitystä koskeva kansallinen strategia.
            
            
               Parannetaan vuorovaikutusta ja yhteistyötä nuorille ja nuorisotyöntekijöille tarkoitetun epävirallisen koulutuksen aloilla keinona edistää kulttuurienvälistä vuoropuhelua ja tukea kansalaisyhteiskuntaa muun muassa nuorisoalan EU-ohjelmien kautta.
            
            
               Keskipitkän aikavälin ensisijaiset tavoitteet
            
            
               Huolehditaan säännöllisestä osallistumisesta PISA-testaukseen. 
            
            
               Jatketaan peruskoulutuksen uudistamista, jotta voidaan parantaa opettajankoulutuksen laatua, nykyaikaistaa opetussuunnitelmia ja edetä tuloksiin perustuvan arvioinnin käytön laajentamisessa. 
            
            
               Vähennetään koulunkäynnin keskeyttävien määrää.
            
            
               Kytketään yleissivistävä koulutus tutkimukseen ja innovointiin sekä taloudelliseen ja yhteiskunnalliseen toimintaympäristöön. 
            
            
               Toteutetaan kaikkien korkeakoulujen ja kaikkien kolmen tutkintotason (kandidaatti, maisteri ja tohtori) kaikkien ohjelmien ulkoinen arviointi ja hyväksyminen.
            
            
               Toteutetaan aikuiskoulutuksen tarjoajien ulkoinen arviointi ja hyväksyminen.
            
         
         
            
               Lisätään elinikäistä oppimista.
            
            
               Pannaan täytäntöön strateginen lähestymistapa ammatilliseen koulutukseen ja tuetaan sitä, jotta Moldovan ammattikoulutusjärjestelmää saadaan lähennettyä EU:n ammattikoulutusjärjestelmän uudistamiseen, jota toteutetaan Kööpenhaminan prosessin ja siihen liittyvien välineiden kautta.
            
            
               Tutkimus ja innovointi
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               Lyhyen aikavälin ensisijaiset tavoitteet
            
            
               Hyväksytään uuden opetus- ja koulutuslainsäädännön kanssa yhteensopiva uusi muutos tutkimusta koskevaan lainsäädäntöön toimintapolitiikan tukijärjestelyn avulla hiljattain toteutetun Moldovan tutkimusjärjestelmän tarkastelun pohjalta. 
            
            
               Luodaan uudet rakenteet koordinoimaan tutkimusta ja innovointia valtionhallinnon tasolla.
            
            
               Keskipitkän aikavälin ensisijaiset tavoitteet
            
            
               Helpotetaan Moldovan integroitumista eurooppalaiseen tutkimusalueeseen.
            
            
               Tehostetaan Moldovan osallistumista Horisontti 2020 -puiteohjelmaan.
            
            
               Edetään vuoteen 2020 ulottuvan tutkimus- ja kehitysstrategian, toimintasuunnitelman ja kilpailukykyä edistävän vuosien 2013–2020 innovaatiostrategian sekä toimintapolitiikan tukijärjestelyn avulla Horisontti 2020 -puiteohjelman yhteydessä toteutetun vertaisarvioinnin suositusten täytäntöönpanossa.
            
            
               Vahvistetaan aineellisia, institutionaalisia ja henkilöresursseja tutkimus- ja innovointivalmiuksien parantamiseksi.
            
            
               Lisätään Moldovan osallistumista Marie Skłodowska-Curie -toimiin.
            
            
            
               Kulttuuri, audiovisuaalipolitiikka ja viestimet
            
            
               Kulttuuri
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               Lyhyen aikavälin ensisijaiset tavoitteet
            
            
               Edistetään kulttuuri-ilmaisujen moninaisuuden suojelemista ja edistämistä koskevan Unescon vuoden 2005 yleissopimuksen täytäntöönpanoa.
            
            
               Edistetään Moldovan kulttuuri- ja audiovisuaalialan toimijoiden osallistumista EU:n ohjelmiin, etenkin Luova Eurooppa -ohjelmaan.
            
         
         
            
               Keskipitkän aikavälin ensisijaiset tavoitteet
            
            
               Pyritään yhdessä kehittämään osallistavaa kulttuuripolitiikkaa Moldovassa ja suojelemaan ja edistämään kulttuuri- ja luonnonperintöä.
            
            
               Parannetaan valmiuksia yrittäjyyteen kulttuurialalla ja luovilla aloilla (mukaan lukien kulttuuriperintö) sekä kulttuuripalvelujen tarjoamiseen.
            
            
            
               Audiovisuaalipolitiikka ja viestimet
            
            
               Osapuolet tekevät yhteistyötä valmistellakseen assosiaatiosopimuksen liitteissä mainitun EU:n lainsäädännön täytäntöönpanoa. Yhteistyöhön kuuluu Moldovan tukeminen pyrittäessä seuraaviin tavoitteisiin:
            
            
               Lyhyen aikavälin ensisijaiset tavoitteet
            
            
               Vahvistetaan viestinten sääntelyviranomaisten/-elinten valmiuksia ja riippumattomuutta, ja pyritään etenkin varmistamaan audiovisuaalialan koordinointineuvoston täysi riippumattomuus.
            
            
               Muutetaan lainsäädäntöä sen takaamiseksi, että viestimille myönnetään julkista rahoitusta tiukkojen puolueettomien ja samalla tavalla kaikkiin viestimiin ja yleisradioyhtiöihin sovellettavien kriteerien perusteella.
            
            
               Muutetaan lainsäädäntöä viestinten omistajuuden keskittymisen pikaiseksi korjaamiseksi.
            
            
               Tarkastellaan yhdessä Euroopan komission kanssa mahdollisuuksia osallistua valikoituihin EU:n ohjelmiin ja EU:n virastojen toimiin, jotka on suunnattu Euroopan naapuruuspolitiikan piiriin kuuluviin maihin.
            
            
               Laaditaan uusi mainontaa koskeva laki, joka on linjassa vielä hyväksymättömän uuden audiovisuaalialan lainsäädännön ja eurooppalaisten normien kanssa ja jolla pyritään tehokkaaseen kilpailuun tällä alalla. 
            
            
               Keskipitkän aikavälin ensisijaiset tavoitteet
            
            
               Pyritään hyväksymään EU:n normien mukaista audiovisuaalialan lainsäädäntöä, ja vaihdetaan näkemyksiä audiovisuaalipolitiikasta sekä sovellettavista kansainvälisistä normeista, mukaan lukien yhteistyö rasismin ja muukalaisvihan torjumiseksi.
            
            
            
               Osallistuminen EU:n virastojen toimintaan ja ohjelmiin
            
            
               Keskipitkän aikavälin ensisijaiset tavoitteet
            
            
               Tarkastellaan Moldovan osallistumisesta EU:n ohjelmiin tehdyn pöytäkirjan täytäntöönpanoa sen mukaan, miten Moldova on tosiasiallisesti osallistunut EU:n eri ohjelmiin.
            
            
            
               2.9 
                     Tiedotus ja näkyvyys
            
         
         
            
               Lyhyen aikavälin ensisijaiset tavoitteet
            
            
               Huolehditaan hyvin perustellusta viestinnästä, jonka aiheina ovat EU:n ja Moldovan assosiaatiosopimuksen mahdollisuudet ja vaikutukset ja jossa kiinnitetään erityisesti huomiota pitkälle menevään ja laaja-alaiseen vapaakauppa-alueeseen.  
            
         
         
            
                  
                     (1)
                  
                  
                      Euroopan parlamentin ja neuvoston asetus (EU) N:o xxx/2017, annettu xx päivänä xxkuuta 2017, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, 15 päivänä maaliskuuta 2001 annetun neuvoston asetuksen (EY) N:o 539/2001 muuttamisesta, EUVL L ...